'n Beheerstelsel beheer of reguleer die gedrag van ander toestelle of stelsels deur beheerlusse. Dit kan 'n eenvoudige stelsel wees soos wat 'n verhitter in 'n huis beheer met 'n termostaat tot 'n komplekse industriëele beheerstelsel wat gebruik word om masjiene of prosesse te beheer. Vir deurlopende gemoduleerde beheer word 'n terugvoerbeheerder gebruik om die proses outomaties te beheer. Die beheerstelsel vergelyk die waarde van die prosesveranderlike (PV), wat beheer word, met die stelpunt, wat die gewensde uitset is, en gebruik dan die verskil om die uitset te verander sodat dit dieselfde kan wees as die stelpunt (SP). Daar is twee algemene klasse van beheer: ope-lus en geslote-lus. In 'n ope-lus beheerstelsel is die aksie van die beheerder onafhanklik van die prosesveranderlike. 'n Voorbeeld hiervan is 'n sentrale lugversorgingstelsel vir 'n gebou wat deur 'n tydskakelaar beheer word. In hierdie geval is die prosesveranderlike die temperatuur van die gebou, maar die lugversorger word vir 'n konstante tyd aan- en afgeskakel ongeag die temperatuur.  In 'n geslote-lus beheerstelsel is die beheer afhanklik van die prosesveranderlike.


Wikiquote is 'n susterprojek van Wikipedia, en gebruik dieselfde MediaWiki-sagteware. Dit is een van 'n familie van wiki-gebaseerde projekte wat deur die Wikimedia-stigting bedryf word. Wikiquote is gebaseer op 'n idee van Daniel Alston wat deur Brion Vibber geïmplementeer is. Die doel van die projek is om 'n groot verwysingwerk te skep, bestaande uit aanhalings van mense, boeke en gesegdes, en om verdere inligting oor hulle weer te gee. Die projek was oorspronklik slegs in Engels beskikbaar, maar in Julie 2004 word dit ook na ander tale uitgebrei. Die Afrikaanse wikiquote begin vorm aanneem by http://af.wikiquote.org/, alhoewel die Engelse wikiquote by http://en.wikiquote.org/ veel groter is. (af) Afrikaanse Wikiquote (en) Engelstalige Wikiquote (en) Wikiquote in ander tale


Wit kan verwys na: die kleur, wit. 'n lid van die Kaukasiese ras. Sien Blanke.


Semen is ’n taai, witterige uitskeiding van die manlike geslagsorgane. Dit bevat spermselle en bestaan uit afskeidings van die testikels, saadblasies, prostaat en Cowper se kliere. Dit word ook seminale vloeistof genoem. Die semen van ’n individu wat geen siektes bevat nie, is onskadelik wanneer dit met die vel in kontak kom of ingesluk word. Semen kan wel die oordrag van seksueel oordraagbare infeksies soos MIV/vigs veroorsaak. Spermselle kan vroulike eierselle inwendig of uitwendig bevrug, na gelang van die spesie. Viswyfies skiet byvoorbeeld hulle eiers, wat kuit genoem word, in die omgewing uit waar dit deur die mannetjies se spermselle bevrug word. Inwendige bevrugting vind in die vroulike geslagsorgane plaas. Die eierselle word bevrug ná seksuele omgang. In die meeste gewerweldes, insluitende amfibieë, reptiele en voëls, vind bevrugting plaas deur die fisieke paring van die manlike en vroulike kloaak. In soogdiere vind seks plaas deur die vagina. Tydens ejakulasie beweeg sperma deur die saadbuise en meng met vloeistof van die saadblasies, prostaat en Cowper se kliere om die semen te vorm. Die saadblasies vervaardig ’n gelerige, taaierige vloeistof ryk aan fruktose en ander stowwe wat sowat 70% van menslike semen uitmaak.


Die GNU Vrye Dokumentlisensie is 'n kopielinkse lisensie vir vrye dokumentasie wat deur die Stigting vir Vrye Sagteware ontwerp is. Die lisensie is soortgelyk aan die GNU Algemene Publieke Lisensie en gee lesers die reg om die werk te kopieer, aan te pas en te versprei, maar vereis wel dat alle kopieë en afgeleide werke onder dieselfde lisensie beskikbaar gestel word. Kopieë mag ook verkoop word, maar indien die werk in groot hoeveelhede (meer as 100 eksemplare) versprei word, moet die oorspronklike werk of bronkode ook beskikbaar gestel word. Die lisensie is ontwerp vir handleidings, handboeke, ander naslaanwerke of instruksies en dokumentasie wat dikwels met GNU-sagteware gepaard gaan. Dit kan egter vir enige teksgebaseerde werk gebruik word, ongeag van die inhoud of onderwerp. Die tekstuele inhoud van Wikipedia val tans onder die voorwaardes van hierdie lisensie. Die GNU-deel van die afkorting is 'n rekursiewe akroniem vir GNU's Not Unix. Die res verwys na die Engels vir Vrye Dokumentasie Lisensie. Kopiereg GPL Die teks van die lisensie by www.gnu.org


Etielalkohol, ook bekend as etanol of graanalkohol, is 'n vlambare, kleurlose chemiese verbinding en een van die alkohole wat dikwels in alkoholiese drankies gevind word. In die algemene spreektaal word daar dikwels eenvoudig daarna verwys as alkohol. Sy chemiese formule is C2H5OH. Etanol is al aan die mens bekend sedert die voorgeskiedenis as die aktiewe bestanddeel van alkoholiese drank, soos bier of wyn. Die skeiding daarvan om 'n relatiewe suiwer verbinding te verkry is waarskynlik die eerste keer deur Persiese alchemiste soos Geber (721-815) en Al-Razi (864-930) gedoen wat die kuns van distillasie ontwikkel het. Etanol vir gebruik in alkoholiese drank word deur gisting vervaardig: Dit is 'n produk van die metabolisme van suiker in sekere gisspesies in die afwesigheid van suurstof. Daar word na die kweekproses van gis onder toestande gunstig vir die vervaardiging van alkohol as brouery verwys. Gis kan slegs groei as die alkoholkonsentrasie teenwoordig minder as 14% is. Die alkoholkonsentrasie kan egter verhoog word deur die distillasieproses. Vir 'n alkohol-water mengsel, bestaan daar 'n maksimum kookpunt aseotroop by 96% etanol en 4% water.


Barrique ("vat") is oorspronklik die Franse naam vir 'n wynmaat, wat gelykstaan aan 225 liter in die gebied van Bordeaux, 228 liter in die Bourgogne en 215 liter in die Beaujolais. Dit word later ook internasionaal gebruik vir klein eikevate van 225 liter. Die barrique is oorspronklik tydens die Middeleeue in Bordeaux ingevoer en het tot by die 18de eeu die tonneau, 'n ouer en groter tipe wynvat met 'n inhoud van sowat 900 liter, vervang. Barriques is spesiale verouderingsvate wat in die wynbou gebruik word om wyne te stoor en gelyktydig te verfyn. 'n Groot oppervlakte van hout laat die wyn in 'n taamlik kort tyd ryp word. Met die verfyning of veroudering in die barrique kry die wyn subtiele geure van die hout. Die mees geskikte materiaal vir die vervaardiging van barriques is eikehout uit die Limousin en die Allier. Die woord "barrikade" is afgelei van die barriques, wat tydens die Franse Rewolusie met sand en rommel gevul en vir straatversperrings gebruik is.


Die Parti Québécois is 'n politieke party in die Franstalige Kanadese provinsie Quebec, wat na die onafhanklikheid van die provinsie streef en tans 'n opposisieparty in die Nasionale Vergadering van Quebec. Die party is op provinsiale vlak aktief, terwyl die party Bloc Québécois die nasionale belange van die Quebecane behartig. Die Parti Québécois (PQ) strewe na soewereiniteit en is ‘n sosiaal-demokratiese provinsiale politieke party in Quebec, Kanada. Die PQ bepleit nasionale soewereiniteit vir Quebec wat die onafhanklikheid van die provinsie Quebec van Kanada insluit en 'n soewereine staat tot stand bring. Die PQ het ook die moontlikheid bevorder om 'n los politieke en ekonomiese soewereiniteitsvereniging tussen Quebec en Kanada te handhaaf. Die party het tradisioneel steun van die arbeidersbeweging, maar anders as die meeste ander sosiaal-demokratiese partye is sy bande met georganiseerde arbeid informeel. Lede en ondersteuners van die PQ het die bynaam péquistes; 'n Franse woord afgelei van die uitspraak van die party se voorletters in Quebec-Frans. Die party is 'n medelid van die Conférence permanente des partis politiques d'Amérique latine et des Caraïbes (COPPPAL).


Straatsburg (Frans: Strasbourg [stʁazbuʁ, stʁasbuʁ], Elsassiese Duits (Alemannies): Strossburi [ˈʃdɾoːsburi], Duits: Straßburg [ˈʃtʁaːsbʊɐ̯k]) is die hoofstad van die gewes (région) Grand Est in die noordooste van Frankryk, met 'n bevolking van 280 966 in die stad (soos op 1 Januarie 2017) en sowat 773 000 in die metropolitaanse gebied. Die stad is ook die hoofstad van die département Bas-Rhin. Straatsburg lê teen die Illrivier, die Ryn-Rhône- en die Ryn-Marne-kanaal en beskik oor 'n rivierhawe. Die stad is 'n sentrum van die motor-, voedsel-, tekstiel- en masjienbounywerhede. Straatsburg is die setel van die Europese Raad en die Europese Geregshof van Menseregte. Saam met die Belgiese hoofstad Brussel fungeer dit ook as die setel van die Europese Parlement. Straatsburg is tydens die heerskappy van die Romeinse keiser Augustus Octavianus in 12 v.C. as Argentoratum ("Stad by die Rivier") gestig.


Die dwergrietreier is 'n skaars somerstandvoël en besoeker. Die volwassenes het 'n leikleurige rugkant en 'n swaar gestreepte onderkant, maar lyk donker van ver af; die oranjegeel pote hang as hulle vlieg. Jonges, wat 'n rooierige onderkant en rugvere met rooi punte het, verskil verder van ander jong reiers deurdat hul pote ook oranjegeel is. Dwergrietreiers vlieg reguit en nogal soos duiwe. Hulle neem soms 'n regop houding aan as hulle versteur word en vlieg dikwels in 'n boom in as hulle opgejaag word. 25 cm. Hou gewoonlik een-een, maar maak soms in yl kolonies nes en is veral teen skemer en snags aktief. Verkies dig-beboste riviere en oorstroomde bosse. Kom yl voor in groot dele van die Wes-Kaap, Oos Kaap, KwaZulu-Natal, Namibië en Botswana en oor die hele Mpumalanga Noord-Wes, Mpumalanga, Limpopo, Mosambiek en Zimbabwe. Wetenskaplike naam: Ixobrychus sturmii Engelse naam: Dwarf Bittern Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Newman se Voëls van Suider-Afrika, ISBN 1868729826


Die witrugnagreier is 'n skaars standvoël. Hy word aan sy swart laksmansmus, geel gesigvel, geel pote en roesbruin veredrag uitgeken. Die wit pluime word deur volwassenes en jonges gedra. Die voël word ongeveer 53 cm groot. Kom een-een of in pare ylverspreid langs stil riviere en damme voor. Skugter; skuil bedags in digte oewerplantegroei en kom net snags te voorskyn. In Suidelike Afrika kom hulle voor vanaf Knysna, al langs die kusstrook wat ooswaarts en noord-ooswaarts strek, oor KwaZulu-Natal, Mpumalanga, Limpopoprovinsie, Mosambiek en Zimbabwe, asook Noordwes en dele van Namibië , maar die grootste hoeveelheid in die pypsteel van die Okavangodelta in noord-Botswana. Daar is ook afgesonderde groepies langs die kus in die Wes-Kaap en die benede- Garieprivier. As hy opgejaag word, maak hy 'n padda-agtige "kraak". Wetenskaplike naam: Gorsachius leuconotus Engelse naam: "White-backed Night Heron" Alfabetiese lys van Suid-Afrikaanse voëls Lys van Suid-Afrikaanse voëls (Groepeer) Lys van Suider-Afrikaanse voëls volgens wetenskaplike name Newman se Voëls van Suider-Afrika. ISBN 1868729826.


Gauteng is die provinsie van Suid-Afrika met die hoogste bevolkingskonsentrasie met 'n sterk handel- en nywerheidsontwikkeling. Die vernaamste stede is Pretoria en Johannesburg. Gauteng is voorheen die PWV genoem (Pretoria-Witwatersrand-Vereeniging). Die naam Gauteng is 'n Sotho-woord wat "Plek van goud" beteken en is 'n ontlening aan Afrikaans "goud". Die provinsie het in Mei 1994 tot stand gekom toe die ou provinsie Transvaal in vier verskillende provinsies verdeel is. Die provinsiale hoofstad Johannesburg is die grootste stad in Suid-Afrika. Pretoria, sowat 50 km noord van Johannesburg, is Suid-Afrika se administratiewe hoofstad. Nog belangrike plekke is Alberton, Benoni, Boksburg, Brakpan, Centurion (deel van Tshwane Metropool (Pretoria)), Germiston, Heidelberg, Kemptonpark, Krugersdorp, Midrand, Randburg, Roodepoort, Springs, Soweto (deel van Johannesburg), Vanderbijlpark en Vereeniging. Bevolking (2011-sensus): 12 272 263. Gauteng is die Suid-Afrikaanse provinsie met die meeste mense en die provinsie met die grootste bevolkingsdigtheid. Tale: Zoeloe (19,8%), gevolg deur Engels (13,3%), Afrikaans (12,4%) en Suid-Sotho (11,6%).


Eerw. Kenneth Rasalabe Joseph Meshoe is die President van die Afrika Christen Demokratiese Party in Suid-Afrika. Kenneth Meshoe is op 18 Januarie 1954 in Pretoria gebore as die vierde van sewe kinders. Hy het sy Matrieksertifikaat voltooi in 1972, en het in 1975 gegradueer aan die Universiteit van die Noorde met 'n Sekondêre Onderwysdiploma. In 1976 tree hy in die huwelik met Lydia; hulle het drie kinders. In 1976 sluit Kenneth en Lydia aan by Christ For All Nations, en hy is sedert Februarie 1980 een van Reinhard Bonnke se mede-evangeliste. In Januarie 1987 vertrek Meshoe na die Shekinah Bible Institute in Kingsport, Tennessee in die VSA, waar hy sy tweede jaar Teologiese Diploma voltooi het. In 1988, begin Kenneth 'n onafhanklike kerk bekend as die Hope of Glory Tabernacle, wat sedertdien goed gegroei het. In Desember 1993, begin hulle 'n politieke party wat gebaseer is op bybelse beginsels en noem dit die Afrika Christen Demokratiese Party (ACDP), waarvan Meshoe die eerste en dienende president is. Gedurende die April 1994 verkiesings het die ACDP twee setels in die nasionale parlement verower, en drie in die provinsiale parlement.


Malmesbury is die hoofdorp van die Swartland-streek en -munisipaliteit, 66 km noordoos van Kaapstad en 50 km noordwes van die Paarl. Dit is geleë in 'n vrugbare landbougebied waar graan en druiwe die hoofgewasse is. Die inwonertal is in 2011 op 35 900 geskat. Die dorp is so eienaardig in die vallei van die Dieprivier geleë dat treine agteruit moet ry voor hulle verwissel kan word op die noordelike voortsetting van die spoorlyn. Die vooruitstrewende Malmesbury was geruime tyd merkwaardig onder plattelandse dorpe in Suid-Afrika in die opsig dat hier twee weekblaaie uitgegee is, naamlik die Swartland en Weskus Herald en die Swartlander. Die koerante smelt egter in Maart 2010 saam onder beheer van Media24 en word Swartland Monitor. Jan van Riebeeck het die gebied kort na sy aankom aan die Kaap Het Zwarte Land of Groenkloof genoem. In 1745 is verlof aan 24 persone verleen om 'n NG Kerk hier te stig. Die dorp het in die 18de eeu uit 'n klein versameling huisies ontstaan, wat rondom 'n swaelchloor-fontein gebou is. 'n Ruk lank was die water in die mode en 'n klein sanatorium is hier gebou.


Noord-Holland (Wes-Fries: Noard-Holland) is een van die 12 provinsies van Nederland en is in die noordweste geleë. Die provinsie het 'n bevolking van 2 888 000 in 2021 gehad en beslaan 'n oppervlakte van 4 092 km² met 'n bevolkingsdigtheid van 670 per km². Die hoofstad is Haarlem en die grootste stad is Amsterdam. Noord-Holland bestaan uit 45 munisipaliteite: "Bodemgebruik; uitgebreide gebruiksvorm, per gemeente" (in Nederlands). Centraal Bureau voor de Statistiek. 2013. Geargiveer vanaf die oorspronklike op 16 Augustus 2014. Besoek op 28 Maart 2016. "Bevolkingsontwikkeling; regio per maand" (in Nederlands). Centraal Bureau voor de Statistiek. 2014. Geargiveer vanaf die oorspronklike op 16 Augustus 2014. Besoek op 28 Maart 2016. Wikimedia Commons het meer media in die kategorie Noord-Holland. (nl) Amptelike webwerf van die provinsie Noord-Holland Hierdie artikel is ’n saadjie. Voel vry om Wikipedia te help deur dit uit te brei.


Die Wikimedia Commons (ook bekend as die "Commons" of "Wikicommons") is 'n versameling vrye beelde, opnames en ander multimedialêers. Dit is 'n projek van die Wikimedia-stigting. Lêers wat by hierdie versameling opgelaai word kan deur al die ander Wikimediaprojekte gebruik word, insluitende Wikipedia, Wikibooks en Wikinews. Beelde wat opgelaai is na Wikimedia Commons kan deur al die ander Wikimemedia projekte gebruik word; die sintaks is dieselfde as vir plaaslike beelde. Indien 'n plaaslike beeld met dieselfde naam reeds bestaan, sal dit gebruik word, andersins sal die een vanuit Commons gelaai word. Die projek is op 7 September 2004 gestig. Teen November 2004 het dit reeds die mylpaal van 10 000 opgelaaide medialêers bereik. Dit was ook die eerste Wikimedia-projek wat weergawe 1,4 van die MediaWiki-sagteware gebruik het. Die hooftaal vir die Commons is Engels, maar die koppelvlak kan via gebruikersvoorkeure verander word om enige ander taal te gebruik (insluitend Afrikaans). Verder word sommige van die bladsye ook na ander tale vertaal.


Japan (Japannees: 日本, Nippon, [ɲip̚poɴ], luister (hulp·inligting), of Nihon, [ɲihoɴ], luister (hulp·inligting); amptelik: 日本国, Nippon-koku of Nihon-koku, luister (hulp·inligting), letterlik: "Staat Japan") is 'n eilandnasie in Oos-Asië. Dit is geleë tussen die Stille Oseaan en die See van Japan, oos van die Koreaanse Skiereiland, China en Rusland, en strek van die See van Ochotsk in die noordooste tot by die Oos-Chinese See in die suidweste. Die karakters waaruit Japan se naam bestaan beteken "son-oorsprong" wat aanleiding gee tot die naam "land van die opkomende son", en wat verwys na Japan se oostelike posisie relatief tot die Asiatiese vasteland. Japan bestaan uit meer as 3 000 eilande; die grootstes daarvan, van suid na noord is Kioesjoe, Sjikokoe, Honsjoe, die grootste eiland, en Hokkaido wat saam 97% van die land se grondoppervlak beslaan. Die meeste van die eilande is bergagtig en baie vulkanies. Japan se hoogste bergpiek, berg Foedji, is byvoorbeeld 'n vulkaan.


22 Desember is die 356ste dag van die jaar in die Gregoriaanse kalender (357ste in skrikkeljare). Daar volg nog 9 dae in die res van die jaar. 1216 – Pous Honorius III keur die Orde van die Dominikane goed in die bul "Relegiosam vitam". 1285 – Pous Honorius IV maak sy nefie Giovanni Bocamazza, aartsbiskop van Monreale, 'n kardinaal. 1536 – Pous Paulus III stel 11 nuwe kardinale aan waaronder Gian Pietro Carafa (later Pous Paulus IV) en Giovanni Maria Ciocchi del Monte (later Pous Julius III). 1553 – Pous Julius III stel nog vier nuwe kardinale aan. 1670 – Pous Clemens X stel drie nuwe kardinale aan waaronder Federico Borromeo. 1741 – Pous Benedictus XIV publiseer "Immensa Pastorum principis" teen die verslawing van die Amerikaanse volke. 1808 – Ludwig van Beethoven gee vir die eerste keer 'n opvoering van sy Vyfde Simfonie in Wene. 1853 – Gioacchino Pecci (later Pous Leo XIII) word kardinaal-priester van San Crisogono. 1907 – Giacomo della Chiesa (later Pous Benedictus XV) word aartsbiskop van Bologna. 1938 – Die eerste selakant word gevind deur Marjorie Courtenay-Latimer in Oos-Londen. 1951 – Die eerste Dusi-kanowedvaart vind plaas. 1987 – Robert Mugabe word President van Zimbabwe, nadat hy sedert 1980 die Eerste Minister van Zimbabwe was. 1990 – Ontstaan van die outonome republiek Mari El in die Russiese Federasie. 2001 – Burhanuddin Rabbani van die Noordelike Alliansie handig mag in Afghanistan oor aan die tussentydse regering gelei deur Hamid Karzai. 244 – Diocletianus, die 51ste Romeinse Keiser († 311). 1723 – Karl Friedrich Abel, Duitse komponis van die klassieke era († 1787) 1858 – Giacomo Puccini, 'n Italiaanse komponis van hoofsaaklik operamusiek († 1924). 1942 – Barrie Biermann, Suid-Afrikaanse argitek († 1991). 1959 – Johann de Lange, Afrikaanse digter. 1970 – Ted Cruz, Amerikaanse Republikeinse senator vir Texas.


25 Desember is Kersdag, die 359ste dag van die jaar in die Gregoriaanse kalender (360ste in skrikkeljare).


Die jaar 1459 was 'n gewone jaar wat volgens die Gregoriaanse kalender op 'n Saterdag begin het. Dit was die 59ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. Serwië word by die Ottomaanse Ryk ingelyf. 23 April – Francesco Todeschini Piccolomini (later Pous Pius III) word biskop van Sienna. 29 September – Pous Pius II roep die prinse van Europa na Mantua om 'n nuwe kruistog te bespreek. 2 Maart – Adriaan Florenszoon Boeyens (later Pous Adrianus VI). 22 Maart – Maksimiliaan I, Heilige Romeinse Keiser († 1519) Onbekend – Lorenzo di Credi, Italiaanse skilder en beeldhouer († 1537). 3 Mei – Erik van Pommere, koning van Noorweë (1389–1442), Denemarke (1396–1439) en Swede (1396–1439) (* 1381/1382).


Die jaar 1483 was 'n gewone jaar wat volgens die Gregoriaanse kalender op 'n Maandag begin het. Dit was die 83ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. 22 Januarie – Rodrigo Borgia (later Pous Alexander VI) word dekaan van die kollege van kardinale. 31 Januarie – Giuliano della Rovere (later Pous Julius II) word kardinaal-biskop van Ostia. 26 Junie – Richard III word die koning van Engeland. 15 Augustus – Die Sixtynse kapel word in gebruik geneem. 4 September – Pous Sixtus IV publiseer die bul "grave nimis" oor Maria se Onbevlekte Ontvangenis. 3 November – Giuliano della Rovere (later Pous Julius II) word biskop van Bologna. 15 November – Pous Sixtus IV stel nog vyf nuwe kardinale aan waaronder Giovanni Battista Orsini, lid van een van die belangrike families in Rome. 6 April – Raphael, Italiaanse skilder en argitek († 1520). 26 Oktober – Hans Buchner, Duitse orrelis en komponis († 1538). 10 November – Martin Luther, teologiese grondlegger en leraar van die Reformasie († 1546).


Die jaar 1495 was 'n gewone jaar wat volgens die Gregoriaanse kalender op 'n Dinsdag begin het. Dit was die 95ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. 16 Januarie – Pous Alexander VI stel Guillaume Briçonnet, biskop van Sint Malo, Frankryk aan as kardinaal. 6 Julie – Die "Heilige Bond" verslaan die Franse koning Karel VIII van Frankryk by Fornovo. 25 Oktober – Johan II, koning van Portugal (* 1455).


8 Februarie is die 39ste dag van die jaar in die Gregoriaanse kalender. Daar volg nog 326 dae in die res van die jaar (327 in skrikkeljare). 419 – Keiser Honorius belê ’n sinode in Ravenna. 1475 – Pous Sixtus IV stel die groot aflaat van Chaumont in. 1587 – Koningin Mary I van Skotland word tereggestel by Fotheringhaykasteel onder verdenking daarvan dat sy betrokke was by die Babington Sameswering om haar niggie Koningin Elizabeth I van Engeland te vermoor. 1730 – Pous Benedictus XIII stel Alamanno Salviati, apostoliese protonotarius aan as kardinaal. 1881 – Eerste Vryheidsoorlog: Die Slag van Ingogo vind plaas.


14 Februarie is die 45ste dag van die jaar in die Gregoriaanse kalender.


Die jaar 1426 was 'n gewone jaar wat volgens die Gregoriaanse kalender op 'n Sondag begin het. Dit was die 26ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. Onbekend – Christiaan I van Denemarke, Koning van Denemarke, Swede en Noorweë († 1481) 7 Mei – Giovanni Pontano, Italiaanse humanis en digter.


Die jaar 1432 was 'n skrikkeljaar wat volgens die Gregoriaanse kalender op 'n Sondag begin het. Dit was die 32ste jaar van die 15de eeu n.C. In teenstelling met gewone jare het die jaar 366 dae en 'n 29 Februarie gehad. 15 Februarie – Die konsilie van Basel bevestig dat die pous ondergeskik is aan 'n konsilie. 29 April – Die konsilie van Basel roep Pous Eugenius IV op om voor hulle te verskyn. Giovanni Battista Cibo (later Pous Innocentius VIII), die 213de pous van die Rooms-Katolieke Kerk in Genua, Italië († 1492). 30 Maart – Mehmet II, Ottomaanse sultan († 1481)


Die jaar 1438 was 'n gewone jaar wat volgens die Gregoriaanse kalender op 'n Maandag begin het. Dit was die 38ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad. Albert I word die eerste Habsburgse keiser. 8 Januarie – Pous Eugenius IV open die konsilie van Ferrara. 24 Januarie – Pous Eugenius IV word deur die Vergadering van Basel geskors. 7 Julie – Koning Karel VII van Frankryk beperk die regte van die pous oor sy gebied (Die pragmatiese sanksies van Bourges).


Die jaar 1300 was 'n gewone jaar wat volgens die Gregoriaanse kalender op 'n Vrydag begin het. Dit was die 100ste jaar van die 13de eeu n.C. Soos ander gewone jare het die jaar 12 maande, 52 weke en 365 dae gehad. Op 22 Februarie 1300 proklameer pous Bonifatius VIII in Rome die eerste Heilige Jaar wat vanaf Kersfees in 1300 gevier word. Vervolgens vervyfdubbel die getal pelgrims wat na die Ewige Stad stroom. 1 Junie - Thomas Brotherton, graaf van Norfolk. Guido Cavalcanti, 'n Italiaanse digter (* 1255)


Die jaar 1311 was 'n gewone jaar wat volgens die Gregoriaanse kalender op 'n Donderdag begin het. Dit was die 11de jaar van die 14de eeu n.C. Soos ander gewone jare het die jaar 12 maande, 52 weke en 365 dae gehad. Die katedraal van Reims (Frankryk) word voltooi. 16 Oktober – Die konsilie van Vienne begin onder leiding van Pous Clemens V.


Die jaar 1323 was 'n gewone jaar wat volgens die Gregoriaanse kalender op 'n Vrydag begin het. Dit was die 23ste jaar van die 14de eeu n.C. Soos ander gewone jare het die jaar 12 maande, 52 weke en 365 dae gehad. Egipte: 'n Tweede aardbewing ná dié van 1303 verniel die Vuurtoring van Alexandrië, een van die sewe antieke wêreldwonders. 23 Maart – Pous Johannes XXII spreek die banvloek uit oor koning Lodewyk van Beiere. 18 Julie – Pous Johannes XXII verklaar Thomas Aquino heilig. 12 November – Pous Johannes XXII publiseer die bul "Quum inter nonnullos" teen die kettery van die Franciskane se "spiritualiste" oor absolute armoede.


Die jaar 1335 was 'n gewone jaar wat volgens die Gregoriaanse kalender op 'n Saterdag begin het. Dit was die 35ste jaar van die 14de eeu n.C. Soos ander gewone jare het die jaar 12 maande, 52 weke en 365 dae gehad. 2 April – Hendrik van Karintië (70).


Die jaar 1341 was 'n gewone jaar wat volgens die Gregoriaanse kalender op 'n Sondag begin het. Dit was die 41ste jaar van die 14de eeu n.C. Soos ander gewone jare het die jaar 12 maande, 52 weke en 365 dae gehad. 15 Junie – Andronikos III Palaiologos, Keiser van die Bisantynse Ryk (* 1297) Onbekend – Gediminas, grootvors van Litaue (* circa 1275)


Die jaar 1347 was 'n gewone jaar wat volgens die Gregoriaanse kalender op 'n Sondag begin het. Dit was die 47ste jaar van die 14de eeu n.C. Soos ander gewone jare het die jaar 12 maande, 52 weke en 365 dae gehad. Volgens die Juliaanse kalender het die jaar op 'n Maandag begin. 2 Februarie – Die Bisantynse Burgeroorlog tussen Johannes VI Kantakouzenos en Johannes V Palaiologos eindig met Kantakouzenos wat Konstantinopel binne dring. 8 Februarie – Die Bisantynse Burgeroorlog word beëindig met die ondertekening van 'n verdrag. Hiervolgens sal Kantakouzenos vir 10 jaar as senior keiser regeer en daarna sal hy en Palaiologos gesamentlik regeer. Om die verdrag te beseël sou Kantakouzenos se dogter met Palaiologos trou. Mei Palaiologos trou met Kantakouzenos se dogter, Helena. Genuese skepe vanaf Kaffa stop in Konstantinopel en versprei sodoende die Swart Dood deur die stad. 20 Mei – Cola di Rienzo verklaar homself die keiser van Rome. 2 Augustus – Die Islamitiese Bahmani-koninkryk word op die Indiese-subkontinent gevestig. September – Eduard III van Engeland verower die Franse stad Calais. 1 September – Die Swart Dood bereik die Franse stad Marseille.


Marcus Gavius Apicius (* 42 v.C., † 37 n.C.) was 'n Romeinse fynproewer uit die Suid-Italiese stad Minturnae (die huidige Minturno naby Neapel) en tydgenoot van die keisers Augustus en Tiberius. Hy staan bekend as die skrywer van die enigste kookboek uit die Romeinse tydperk, wat volledig bewaar is - die De re coquinaria ("Oor die kookkuns"). Alhoewel die versameling van sowat 450 resepte in die kookboek 'n later bewerking uit die 4de eeu is, word Apicius wel as die oorspronklike skrywer van 'n groot aantal van die resepte beskou. Sy naam word in die antieke tydperk 'n sinoniem vir die kookkuns, maar ook vir brassery en bederf. Baie buitengewone Romeinse resepte en talle soorte gebak dra sy naam. Die meeste van die geregte voldoen waarskynlik nie aan die hedendaagse smaak nie, nie net vanweë die vreemde soorte sous nie, wat deurgaans aanbeveel word (die Romeine het gehou van liquamen of garum, 'n sous wat van gefermenteerde vis gemaak is). Ook die ander bestanddele soos vlaminke en papegaaie is eksoties van aard.


Jèrriais (Frans: jersiais of soms ook français normand de Jersey) is die Normandiese dialek, wat op die Kanaaleiland Jersey nog steeds as omgangstaal gepraat word. Die eilandtaal word deur die regering van Jersey amptelik erken, alhoewel dit tans nie as amptelike taal dien nie. Daarnaas erken ook die Britannies-Ierse Raad Jèrriais as een van die streektale van Britse eilande, naas die taal van die Kanaaleiland Guernsey, Iers-Gaelies, Wallies, Skots-Gaelies, Skots, Ulster-Skots, Manx en Kornies. Die Jèrriais-klasse op Jersey se skole kan op vrywillige basis bygewoon word. Elemente van Jersey se inheemse Normandiese taal is in die eiland se plek- en straatname te vinde. Die museums, lughawe, seehawens en sommige parogieë gebruik twee- of drietalige borde en kennisgewings. Volgens die sensus van die jaar 2001 praat 2 874 inwoners of twee persent van die totale bevolking Jèrriais as huistaal of maak soms van die taal gebruik. Tot by 15 persent van die bevolking kan gesprekke in Jèrriais min of meer volg. Vir die eerste keer is in 2001 'n toenemende gebruik van die taal by kinders en jongmense vasgestel.


Saint Helier (Engelse uitspraak: [sint ˈhɛliər]; Frans: Saint-Hélier, Jèrriais: St Hélyi) is een van die twaalf parogieë van die Kanaaleiland Jersey. Die stad met 'n oppervlak van 10,6 vierkante kilometer en 'n bevolking van sowat 33 500 huisves meer as 'n derde van die eiland se inwoners en dien as die regeringsetel van Jersey, alhoewel die regeringsgebou (Government House), net soos dele van die beboude stadsgebied, in die aangrensende parogie Saint Saviour geleë is. Die voorstadsone van Saint Helier het daarnaas ook na Saint Lawrence en Saint Clement begin uitbrei. Die grootste deel van Saint Helier, wat 10,6 km² of byna 'n tiende van die eiland se totale oppervlakte beslaan, het nogtans 'n landelike karakter. Twee gekruiste goue byle op 'n blou agtergrond vorm die wapen van die stad, waarby blou die see versinnebeeld en die byle na die martelaarskap van die heilige Helier as die stad se naamgewer en beskermheilige verwys. Volgens oorlewering is Helier in 555 deur Saksiese seerowers met 'n byl onthoof. Hierdie artikel is ’n saadjie.


Chroom is 'n chemiese element in die periodieke tabel met die simbool Cr en atoomgetal van 24. Chroom is 'n staalgrys, harde, blink metaal wat 'n hoë glans verkry met polering, smelt met moeite en vlek met tyd. Die mees algemene oksidasietoestande van chroom is +2, +3, en +6 met +3 as die mees stabiele toestand. +4 en +5 is relatief skaars. Chroomverbindings met die +6 oksidasietoestand is baie kragtige oksideermiddels. Chroom(0) is onstabiel in suurstof en produseer onmiddellik 'n dun oksiedlagie wat ondeurdringbaar is tot suurstof en beskerm sodoende die onderliggende metaal. Chroom is 'n antiferromagneet met rondloperantiferromagnetisme en spindigtheidsgolwe. Gebruike van Chroom: In metallurgie, word dit gebruik om korrosieweerstand te gee en 'n glansafwerking: as 'n komponent van 'n legering, bv. in vlekvrye staal, in geanodiseerde aluminium (waar die oppervlak van die aluminium letterlik in robyn verander word). As kleurstowwe in verwe. Chroom(III)oksied is 'n metaalpoleermiddel wat bekend staan as "green blanket". Chroomsoute word gebruik om glas smarag groen te kleur.


Die Champlainmeer (Engels: Lake Champlain [ʃæmˈpleɪn], Frans: Lac Champlain) is die grootste meer in Nieu-Engeland, grotendeels geleë in die VSA-deelstaate Vermont en New York, terwyl die noordelike meergebied deel uitmaak van die Kanadese provinsie van Quebec. Die meer dra die naam van die Franse ontdekker Samuel de Champlain wat dit op een van sy reise in 1609 teengekom het. Die Champlainmeer is een van talle mere wat soos 'n boog vanuit Labrador in Kanada deur die noordelike Verenigde State tot by die Northwest Territories van Kanada strek. Alhoewel dit nie met die Ontario-, Erie-, Huron-, Bowe- of Michiganmeer vergelyk kan word nie, stoor die Champlainmeer 'n groot hoeveelheid varswater. Die meer met 'n oppervlakte van 1 269 vierkante kilometer is 201 kilometer lank en tot 23 km breed. Die meer beskik oor sowat 80 eilande, waarvan een 'n hele county van Vermont vorm. Die meer, wat in die Champlainvallei tussen die Groen Berge (Green Mountains) van Vermont en die Adirondack-berge van New York lê, is die sesde grootste varswaterreserwe van die VSA en lê tussen 95 en 100 voet bo seevlak.


Audi is 'n vervaardiger van Duitse sport- en luukse motors met sy hoofkwartier in Ingolstadt (Beiere). Audi behoort aan die Volkswagengroep. Audi-motors word tans in Ingolstadt, Neckarsulm (Duitsland), Győr (Hongarye), Bratislava (Slowakye), São José dos Pinhais (Brasilië), Changchun (Volksrepubliek China) en Brussel (België) vervaardig. Die handelsmerk het sy oorsprong in die motoronderneming Horch Automobielwerke, wat in 1899 gestig is. Hierdie onderneming is gestig deur die vorige Benzwerknemer, August Horch saam met drie vennote. Na elf jaar het hierdie samewerking tot 'n einde gekom. Horch wou bekendheid verwerf vir sy handelsmerk deur met die naam aan motorsport deel te neem. Sy vennote was dit nie eens nie, want dit sou te duur wees. Hulle het hom in 1909 afgedank. August Horch wou toe 'n nuwe motorfabriek begin met 'n belegging van 'n welgestelde vriend, maar kon nie meer sy eie naam daarvoor gebruik nie. Vorige vennote het die Horchnaam intussen as 'n handelsmerk geregistreer.


Wiskunde word algemeen gedefinieer as die studie van patrone in strukture, verandering en ruimte; meer informeel gestel, kan 'n mens sê dat dit die studie van 'getalle en syfers’ is. Uit die formele oogpunt gesien is dit die ondersoek van aksiomaties gedefinieerde abstrakte strukture deur gebruik te maak van simboliese logika en wiskundige notasie; ander uitgangspunte word in die filosofie van wiskunde bespreek. Wiskunde kan gesien word as 'n eenvoudige uitbreiding van gesproke en geskrewe tale, met 'n uiters presies gedefinieerde woordeskat en taalstruktuur met die doelwit om fisiese en konsepsuele vergelykings te ondersoek. Alhoewel wiskunde self nie gewoonlik beskou word as 'n natuurwetenskap nie, het die spesifieke strukture wat deur wiskundiges ondersoek word dikwels hulle oorsprong in die natuurwetenskappe en meer algemeen in fisika. Wiskundiges definieer en ondersoek egter ook strukture wat suiwer van interne belang tot wiskunde as vakgebied is, omdat die strukture sodoende verkry, 'n verenigde veralgemening vir verskeie vertakkinge kan verskaf of 'n nuttige gereedskap kan wees vir algemene berekeninge. Laastens bestudeer baie wiskundiges gebiede vir suiwer estetiese redes en beskou hulle wiskunde as 'n kunsvorm eerder as 'n praktiese of toegepaste wetenskap.


Vodacom is 'n Suid-Afrikaans-gebaseerde mobiele telekommunikasie-maatskappy, en was die eerste van sy soort in Suid-Afrika. Vodacom is in kompetisie met vier ander selfoonmaatskappye in Suid-Afrika, naamlik MTN, Cell C, Telkom Mobile en Virgin Mobile. Dit is ook die voorste sellulêre diensverskaffer in Suid-Afrika met meer as 23 miljoen intekenaars. Vodacom was ook die eerste diensverskaffer om 'n 3G-netwerk in Suid-Afrika bekend te stel, en die maatskappy bied ook HSDPA. Vodacom is deel van die globale Vodafone-selfoonreus. Vodacom bied GSM-dienste in: Suid-Afrika Lesotho Mosambiek Demokratiese Republiek van die Kongo Tanzanië Die maatskappy verskaf dekking op Kilimanjaro wat die tweede hoogste piek op aarde is wat deur GSM gedek word. Vodacom is in 1993 gestig as 'n gesamentlike werksooreenkoms tussen drie maatskappye: Telkom SA Bpk (50%) Vodafone Groep (35%) VenFin Bpk. (15%) Vodafone besit 99,8% van VenFin, wat beteken dat Vodafone 'n 50%-aandeel in Vodacom het. In November 2005 het Vodafone ooreengekom om VenFin vir R16 miljard (€2 miljard) oor te koop.


Die Quartier Latin de Montréal, 'n stadswyk van die Kanadese stad Montreal, verkry sy naam, soos sy Paryse eweknie Quartier Latin, vanweë die nabyheid van die universiteit (die Université du Québec à Montréal). Die Quartier dien as 'n sentrum vir die kulturele lewe, en onder andere vind die bekende fees Juste pour rire ook hier plaas. Behalwe vir die talle kroeë en koffiekroeë staan die buurt ook bekend vir 'n aantal belangrike instellings, soos die Théâtre St-Denis, die Grande Bibliothèque du Québec, die Cinémathèque, die Office National du Film du Canada en die Collège d'enseignement général et professionnel (CÉGEP).


Die Oosseevloot of Baltiese Vloot (Russies: Балтийский флот, Baltijiski flot) van Rusland se hoofkwartier is in Kaliningrad. Die vloot het ’n lang geskiedenis as deel van die Sowjetvloot en is nou deel van die Russiese Vloot. Die ondergang van die Sowjetunie het die Oosseevloot van sleutelbasisse in Letland, Litaue en Estland ontneem en Kaliningrad-oblast is nou die vloot se enigste ysvrye basis in die Oossee. Verder word Kaliningrad deur Pole en Litaue van die res van Rusland afgesny. Toe Rusland daarop aandring om Kaliningrad as ’n swaar gewapende garnisoen te behou, het dit aansienlike internasionale kritiek ontlok, veral van Pole. Königsberg is in 1945 as deel van die Potsdam-ooreenkoms aan die Sowjetunie toegeken, maar die Russiese Federasie het geen wettige titelregte tot die enklawe nie. Gewapende magte wat net so groot is soos die hele Poolse Weermag is in die Kaliningrad-oblast gestasioneer. Toe Rusland tussen 1992 en 1994 al sy voormalige Warskouverdrag-magte uit Pole en die Baltiese lande onttrek het, is sommige lug-, vloot- en landmagte na Kaliningrad verskuif, oënskynlik omdat daar behuisingstekorte elders in Rusland was.


Die jaar 2000 was 'n skrikkeljaar wat volgens die Gregoriaanse kalender op 'n Saterdag begin het. Dit was die 100ste jaar van die 20ste eeu n.C. In teenstelling met gewone jare het die jaar 366 dae en 'n 29 Februarie gehad. 13 Mei – 'n Vuurwerkfabriek in die Enschedese wyk van Roombeek ontplof en 23 mense sterf. 13 Junie – Kim Dae Jung van Suid-Korea en Kim Jong-Il van Noord-Korea ontmoet. 26 Junie – Bangladesj word 'n volle lid van die Internasionale Krieketraad (IKR). 7 Julie – Kenia, Tanzanië en Uganda (her)stig die Oos-Afrikaanse Gemeenskap. 25 Julie – Air France-vlug 4590 se Concordestraler stort neer kort nadat dit in Parys opstyg – met 113 sterftes. 12 Augustus – Die Russiese kernduikboot, Koersk, sink in die Barentssee – 118 seemanne sterf. 16 Augustus – Die heropgeboude Christus-die-Verlosser-katedraal word plegtig ingewy in Moskou. 3 September – Pous Pius IX word salig verklaar. 15 September–1 Oktober – Die 27ste Olimpiese Somerspele word in Sydney, Australië, aangebied. 3–15 Oktober – Die 2de Kampioentrofee word in Kenia aangebied en deur Nieu-Seeland gewen.


Die jaar 1958 was 'n gewone jaar wat volgens die Gregoriaanse kalender op 'n Woensdag begin het. Dit was die 58ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 19 Januarie – Hannes la Grange is die eerste Suid-Afrikaner wat die Suidpool bereik. 1 Februarie – Egipte en Sirië smelt saam om die Verenigde Arabiese Republiek te vorm. 8-29 Junie – Die sesde FIFA Sokker-Wêreldbekertoernooi word in Swede gespeel, wat deur Brasilië gewen word. 14 Julie – Irakse “Vrye Offisiere” onder leiding van Abdul Karim Kassem werp die Irakse regering omver. 2 September – Hendrik Verwoerd word die Eerste Minister van Suid-Afrika. 3 Augustus – Die duikboot USS Nautilus word die eerste vaartuig om die Noordpool onder water oor te steek. 7 Augustus – Die duikboot USS Seawolf duik en kom eers weer op 6 Oktober na die oppervlakte. 1 Oktober – Indië begin na die metrieke stelsel oorskakel. 1 Oktober – Die Amerikaanse ruimte-agentskap Nasa word amptelik gestig om die NACA te vervang. 2 Oktober – Guinee word van Frankryk onafhanklik.


Die jaar 1993 was 'n gewone jaar wat volgens die Gregoriaanse kalender op 'n Vrydag begin het. Dit was die 93ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – Tsjeggo-Slowakye verdeel, en die republieke Tsjeggië en Slowakye word gestig. 24 Maart – Die komeet Shoemaker-Levy 9 word in 'n wentelbaan om Jupiter ontdek. 6 April – Russiese kernkragongeluk by Tomsk 7. 8 April – Joego-Slawië erken die onafhanklikheid van die Republiek van Masedonië. 24 Mei – Eritrea verkry onafhanklikheid van Ethiopië. 25 Junie – Kim Campbell word verkies tot die leier van die Progressiewe Konserwatiewe party van Kanada en word die eerste vroulike eerste minister van Kanada. 12 Julie – 'n Aardbewing aan die kus van Hokkaido, Japan, wat 7,8 op die Richterskaal registreer, veroorsaak 'n tsoenami met 202 sterfgevalle op die klein eiland Okushiri. 25 Julie – Die St. James-bloedbad vind plaas in Kaapstad. Onbekend – Die Siberiese Ysvrou word ontdek. 22 Januarie – Rio Haryanto, Indonesiese Formule Eenrenjaer. 5 Februarie – Luke Newton, Engelse akteur.


Die jaar 2002 was 'n gewone jaar wat volgens die Gregoriaanse kalender op 'n Dinsdag begin het. Dit was die 2de jaar van die 21ste eeu n.C. Soos ander gewone jare het die jaar 12 maande, 52 weke en 365 dae gehad. 1 Januarie – Die Eurobanknote en -muntstukke word ingevoer in België, Duitsland, Finland, Frankryk, Griekeland, Ierland, Italië, Luxemburg, Nederland, Oostenryk, Portugal en Spanje. 1 Januarie – Prof. Theuns Eloff aanvaar diens as rektor van die PU vir CHO. Die negende uitgawe van die Afrikaanse Woordelys en Spelreëls uitgegee deur die Suid-Afrikaanse Akademie vir Wetenskap en Kuns. 8-24 Februarie – Die 19de Olimpiese Winterspele word in Salt Lake City, Verenigde State van Amerika, aangebied. 7-16 Maart – Die agste Paralimpiese Winterspele word in Salt Lake City, Verenigde State van Amerika, aangebied. 20 Mei – Herstel van Oos-Timor se onafhanklikheid van Indonesië. 31 Mei-30 Junie – Die 17de FIFA Sokker-Wêreldbekertoernooi word in Suid-Korea en Japan gespeel, wat deur Brasilië gewen word. 8 Junie – Serena Williams wen die Franse Ope.


Februarie het normaalweg 28 dae, en 29 in skrikkeljare. In 1712 het die kalender van die Sweedse Ryk 'n tweede skrikkeldag gehad, naamlik 30 Februarie, om 'n fout reg te stel met hul oorskakeling van die Juliaanse na die Gregoriaanse kalender wat sou plaasvind deur 40 jaar se skrikkeldae weg te laat van 1700, maar in 1704 en 1708 is skrikkeldae wel ingesluit. In 1930 en 1931 het die Sowjetunie 30 dae gehad in Februarie as gevolg van hul revolusionêre kalender. Volgens hierdie kalender het elke maand 30 dae gehad, met 5 of 6 maandlose vakansiedae. Die oorspronklike maandlengtes is in 1932 herstel. (en) 1712-02-30 (en) 30 days in February 1712 Geargiveer 3 Maart 2012 op Wayback Machine (en) Change of calendars - Sweden Geargiveer 18 April 2001 op Wayback Machine (en) Russian calendar history Geargiveer 12 Julie 2012 op Wayback Machine


Die Hoërskool Jan van Riebeeck is 'n Afrikaansmediumskool wat in Tuine, 'n voorstad van Kaapstad, geleë is. Die skool beskryf homself as die mees bekende Afrikaanse hoërskool in Suid-Afrika. Die skool is in 1926 gestig met J.J. Jordaan as die eerste hoof en twee deeltydse assistente wat 46 leerders moes onderrig. Reeds teen 1932 was daar 318 seuns en dogters in die skool, wat dit die grootste gemengde skool in die destydse Kaapprovinsie gemaak het. Jordaan was 'n sterk voorstander van Afrikaans as onderrigmedium en Jan van Riebeeck was een van die eerste en bekendste skole wat die taal as onderrigmedium ingevoer het. Hy is in 1936 in die tuig oorlede. Die woorde “Handhawers van ons moedertaal” vorm die klimaks van die skoollied. I.D. du Plessis het die woorde geskryf en die musiek is gekomponeer deur William Pickerill, destyds dirigent van die Kaapse Stadsorkes. In die jare 90 het die leerdertal op ongeveer 500 gestabiliseer, maar in 2006 tot meer as 580 aangegroei en in 2010 tot 603 danksy busvervoer na veral die suidelike en noordwestelike voorstede, soos Bloubergstrand, Table View en Melkbosstrand.


Die Gasastrook is 'n dun kusstrook langs die Middellandse See in die Midde-Ooste. In Arabies is dit bekend as قطاع غزة, Qitˁɑ' Ġazzah/Qita' Ghazzah en in Hebreeus as רצועת עזה, Retzu'at 'Azza). Die strook is genoem na die hoofstad, Gasa, en het ongeveer 1,4 miljoen inwoners, van wie die meeste Palestyne is. Die oppervlakte van die Gasastrook is 360 km². Die Gasastrook word tans nie as 'n wetlike onderdeel van enige heersende land gesien nie, maar word wel deur die Palestynse Outoriteite regeer. Die Gasastrook vorm saam met die Wesoewer die Staat van Palestina. Israel is in beheer van die Gasastrook se lugweë en seeroetes. Die strook self en sy bevolking val onder die gesag van die Palestynse Nasionale Outoriteite wat ook die Gasastrook se Rafah-grenspos na Egipte onder toesig van die Europese Unie beheer. Israel hou vol dat hul besetting van Gasa geëindig het met die eensydige onttrekking. Die Palestynse Outoriteite en sommige regsgeleerdes en menseregtedeskundiges hou vol dat die besetting steeds voortgaan as gevolg van Israel se volgehoue en volledige beheer van die strook.


Pofadder is 'n klein dorp in Boesmanland, Noord-Kaap, sowat 151 km suidwes van Kakamas en 185 km noordoos van Springbok. Dit is in 'n halfwoestyngebied geleë en is die sentrum van 'n skaapboerderystreek. Dadels en subtropiese vrugte word ook verbou. Die bevolking is sowat 3 000. Die N14 nasionale pad gaan deur Pofadder. In 2015 het Abengoa Solar naby Pofadder 'n sonkragsentrale in bedryf gestel, die KaXu Solar One. Die bou van 'n tweede sentrale, die Xina Solar One het in 2014 begin en die verwagting was dat dit in 2017 gereed sou wees. Dit is geleë aan die teerpad tussen Kakamas en die grenspos met Namibië by Onseepkans. Die dorp het ontwikkel uit 'n sendingstasie van die Binnelandse Sendinggenootskap, wat hier in 1875 deur eerw. Christiaan Schroder gestig is, en na Klaas Pofadder, 'n hoofman van die Koranna wat in die buurt van die Grootrivier rondgeswerf het, vernoem. Die dorpie is in 1917 uitgelê en 'n dorpsbestuursraad is in 1937 ingestel. Die oorspronklike naam was Theronsville, maar die naam Pofadder is in 1936 in ere herstel.


Die jaar 1796 was 'n skrikkeljaar wat volgens die Gregoriaanse kalender op 'n Vrydag begin het. Dit was die 96ste jaar van die 18de eeu n.C. In teenstelling met gewone jare het die jaar 366 dae en 'n 29 Februarie gehad. 1 Junie – Tennessee word die 16de deelstaat van die Verenigde State. 23 Junie – Pous Pius VI sluit 'n wapenstilstand met die Franse te Bologna. Die inwyding van die eerste Kerkgebou in Genadendal het plaasgevind op Wit-Donderdag 1796. 5 Maart – Karel Landman, 'n voortrekkerleier en tweede in bevel tydens die Slag van Bloedrivier († 1875) 10 April – James Bowie, Amerikaanse pionier en jagter († 1836) 6 Julie – Nikolaas I van Rusland, tsaar van Rusland († 1855) 28 November – Colin Fraser, Skotse predikant in Suid-Afrika († 1870) Andrew Geddes Bain, Suid-Afrikaanse geoloog, ingenieur en baanbreker-pasbouer († 1864) 21 Julie – Robert Burns, nasionale digter van Skotland (* 1759) 17 November – Keiserin Katharina II van Rusland (* 1729)


Graaff-Reinet is 'n dorp in die Dr Beyers Naudé Plaaslike Munisipaliteit (provinsie Oos-Kaap, Suid-Afrika) met sowat 36 000 inwoners, insluitend die buurt uMasizakhe. Die dorp is in 1786 gestig en is die vierde oudste blanke nedersetting in Suid-Afrika. Graaff-Reinet lê aan die voet van die Sneeuberge en Spandaukop, in 'n perdeskoenkronkel wat deur die Sondagsrivier gemaak word en te midde van die Karoo se dorre halfwoestyn. Die dorp, wat ook as die "Juweel van die Karoo" bekendstaan, is die godsdienstige, kulturele, onderwys- en landbousentrum van die Middelland. Veeteelt (veral skape en volstruise) en handel is die basis van die plaaslike ekonomie. Die N9 nasionale pad gaan deur die dorp. In die 18de eeu het die boere se perdekommando's, wat van die Kaap af ooswaarts getrek het, die gebied van die Kamdeboovlakte en die Sneeuberge bereik. Die eerste plase aan die voet van die Sneeuberge het tussen 1770 en 1780 ontstaan. Onrus, wetteloosheid en talle botsings met die Xhosas het die vroeë geskiedenis van Graaff-Reinet gekenmerk.


Terra Australis (ook: Terra Australis Incognita, Latyn vir "die onbekende land van die Suide") was 'n denkbeeldige kontinent wat op Europese kaarte van die 15de tot die 18de eeu verskyn het. Dit is deur Aristoteles voorgestel. Aristoteles se idees is later deur Ptolemeus, 'n Griekse kartograaf uit die eerste eeu n.C., wat geglo het dat die Indiese Oseaan in die suide deur land ingesluit is, uitgebrei. Toe Ptolemeus gedurende die Renaissance die hoofbron van inligting vir Europese kartograwe word, het die land op hulle kaarte begin verskyn. Alhoewel ontdekkingstogte soms die oppervlak waar die gebied gevind kon word verminder het, het kartograwe aangehou om dit op hulle kaarte aan te dui en wetenskaplikes vir die bestaan daarvan geargumenteer, met argumente soos dat daar 'n groot landmassa in die suide moet wees as 'n teenwig vir die bekende landmassas in die Noordelike Halfrond. Die land is gewoonlik aangetoon as 'n kontinent om die Suidpool, maar baie groter as Antarktika. Dit het verder noord gestrek -- in besonder in die Stille Oseaan.


Aldenpunt (Frans: Point Alden) is 'n ysbedekte punt met rotsblootleggings langs die seewaartse kant van Antarktika. Die punt dui die westelike kant van die ingang tot Commonwealth-baai en die grens tussen die Adéliekus en George V-kus in Antarktika aan. Dit is op 30 Januarie 1840 deur die USEE onder Lt. Charles Wilkes ontdek en deur hom na Lt. James Alden van die ekspedisie se vlagskip Vincennes vernoem. Hierdie artikel is ’n saadjie. Voel vry om Wikipedia te help deur dit uit te brei.


Die Leonides vorm ’n meteoorreën, of meteoorstroom, wat jaarliks tussen 14 en 21 November gesien kan word. Die naam verwys na die skynbare oorsprong in die sterrebeeld Leeu; tog is dit in werklikheid afkomstig van Komeet Tempel-Tuttle, wat op sy wentelbaan om die Son ’n groot aantal brokstukke (meteoroïede) agterlaat. Sodra die Aarde die baan van die komeet kruis, kom dit ook in aanraking met meteoroïdewolke. ’n Aantal brokstukke brand in die Aarde se atmosfeer uit en word as meteore (verskietende sterre) waargeneem. Die meteoorreën bereik elke jaar in November sy hoogtepunt – die presiese datum verskil van jaar tot jaar. ’n Buitengewone skouspel vind elke 33 jaar plaas. Wanneer die Aarde die wentelbaan van Komeet Tempel-Tuttle kruis kort nadat hy deur die binneste gedeelte van ons Sonnestelsel getrek het, styg die aantal sigbare Leonide-meteore duidelik. Hierdie groot meteoorstorm, met duisende meteore per uur, kon in 1966 oor Amerika gesien word. Die eerste rekord van die Leonides was in 902 n.C. Die Leonides is ’n vinnig bewegende stroom wat die Aarde se wentelbaan teen 72 km/s tref.


'n Golfleier is enige hol metaalsilinder wat gebruik word om elektromagnetiese golwe te lei. Die golfleiers wat mees algemeen gebruik word het ronde of reghoekige deursnitareas en word van koper of aluminium vervaardig. Golfleiers kan egter enige deursnitareavorm hê. Die elektromagnetiese veldpatrone sal egter verskil vir verskillend gevormde golfleiers, aangesien die randvoorwaardes daardeur gewysig word. Indien 'n golfleiersilinder afgesluit word aan albei kante en met elektromagnetiese energie gevoer word, word die energie deur die kante van die golfleier weerkaats. Hierdie tipe opstelling word 'n golfleierholte genoem. Indien die elektromagnetiese energie op so 'n manier weerkaats dat 'n staande golfpatroon in die holte vorm, word dit 'n resonante holte genoem. Die veldpatrone in verskillende tipes leë en homogeen gevulde golfleiers is al goed nagevors en geklassifiseer in reghoekige, vierkantige, ronde sowel as elliptiese geometrieë. T.V. Chow Ting Chan and H.C. Reader, "Understanding Microwave Heating Cavities", Artech House Inc., 2000.


Helen Suzman (gebore Helen Gavronsky, Germiston, 7 November 1917 – Johannesburg, 1 Januarie 2009) was ’n lid van die Volksraad van 1953 tot 1989. Veral nadat sy in 1959 uit die Verenigde Party bedank het weens die amptelike opposisie se halfhartige bestryding van afsonderlike ontwikkeling en van 1961 tot 1974 die Progressiewe Party se enigste Volksraadlid was, was Suzman dikwels die enigste teenstem in die Parlement tydens die aanvaarding van die mees drakoniese apartheidswette. Al was haar opvattings oor die regering se rassebeleid vir die meeste Volksraadslede van die Nasionale Party aanstootlik, het hulle genoeg respek vir die Parlement as instelling gehad dat dit vir haar moontlik was om vergrype en onreg deur die apartheidsregering aan die lig te bring. Sy was ook ses jaar lank die enigste vrou in die Unie-Volksraad. Suzman was jare lank een van die bekendste figure in die Suid-Afrikaanse parlement, nie net binnelands nie, maar ook buitelands. By haar uittrede in 1989 was sy die LV met verreweg die langste diens nadat sy die Nasionale Party se apartheidsbeleid 36 jaar lank teengestaan het.


Hierdie artikel handel oor die Etienne van Heerden-roman. Vir die berg in Graaff-Reinet, sien Toorberg (berg). Toorberg is 'n veel bekroonde roman deur die Afrikaanse skrywer Etienne van Heerden. Met dié roman het Van Heerden die CNA-prys vir Letterkunde, die W.A. Hofmeyr-prys en die Hertzogprys gewen. Laasgenoemde prys is die hoogste toekenning wat 'n literêre werk in Afrikaans kan ontvang. Die roman het hom ook die ATKV-prys vir goeie en gewilde lektuur besorg. Die roman word hoog aangeskryf deur letterkundiges en is volgens die ATKV 'n lekkerlees-boek vir die "gewone" leser. Die verhaal is gebaseer op 'n ware gebeurtenis wat baie in die nuus was, dié van 'n kind wat in 'n put geval het en hoe daar gesukkel is om die kind uit te haal. Die gebeure het die verbeelding van die hele Suid-Afrika aangegryp. Die kind in die werklike gebeure is lewend uit die gat gehaal, maar Van Heerden het hierdie gegewe verwerk tot 'n ander verhaal. In Toorberg kombineer hy hierdie verhaal met die familieverhaal van 'n denkbeeldige familie op 'n familieplaas.


Ennepe-Ruhr-Kreis is 'n distrik (Landkreis) in Noordryn-Wesfale, Duitsland. Breckerfeld Ennepetal Gevelsberg Hattingen Herdecke Schwelm Sprockhövel Wetter (Ruhr) Witten Hierdie artikel is ’n saadjie. Voel vry om Wikipedia te help deur dit uit te brei.


Dan Brown (gebore 22 Junie 1964) is 'n Amerikaanse skrywer van rillers en is veral bekend vir die skryf van die kontroversiële 2003-blitsverkoper, The Da Vinci Code (Afrikaans: Die Da Vinci-kode). Dan Brown is gebore en het grootgeword in Exeter, New Hampshire, die oudste van drie kinders. Sy ma Constance (Connie) was 'n professionele musikant wat die orrel in die kerk gespeel het. Brown se pa Richard G. Brown was 'n prominente wiskunde onderwyser, wat skoolhandboeke geskryf het en hoërskoolwiskunde aan die Phillips Exeter Akademie van 1962 tot en met sy aftrede in 1997 aangebied het. Phillips Exeter Academy is 'n eksklusiewe kosskool wat van nuwe onderwysers verwag om 'n paar jaar op die skoolgronde te bly. Brown, sy broer en suster het grootliks by die skool grootgeword. Daar was geen televisie en die sosiale omgewing was oorwegend Christelik. Brown het in die kerkkoor gesing, Sondagskool bygewoon en kerkkampe in die somer bygewoon. Hy self het 'n publieke skool in Exeter tot Graad 9 bygewoon waarna hy en ook sy jonger broer Gregory en suster Valerie hul skoolloopbaan by Phillips Exeter voltooi het.


Die Kliënt-bedienermodel is 'n benadering in sagteware-ingenieurswese waarmee die werkslas tipies tussen twee rekenaars verdeel word. Een rekenaar, die bediener, bied 'n diens aan 'n ander een, die kliënt. Die kliënt het dikwels 'n gebruikerskoppelvlak wat direkte interaksie met 'n menslike gebruiker moontlik maak, maar ander opstellings is ook moontlik. Die kliënt deel geen hulpbronne met die bediener nie, maar vra 'n hulpbron (soos 'n dokument of 'n diens) aan vanaf die bediener, en inisieer dus ook die kommunikasie. Alhoewel hierdie idee toegepas word op 'n verskeidenheid maniere op 'n groot verskeidenheid programmatuur, is 'n bekende voorbeeld die huidige gebruik van webbladsye op die wêreldwye web. As mens byvoorbeeld 'n artikel op Wikipedia lees, is die webblaaier (soos Firefox) die kliënt en die sagteware op die rekenaar by af.wikipedia.org die bediener. Wanneer die blaaier 'n spesifieke bladsy vanaf Wikipedia versoek, spoor die Wikipedia-bediener al die inligting op uit die databasis wat benodig word om die bladsy te vertoon, stel dit saam in 'n webblad en stuur dit na die webblaaier terug sodat dit vertoon kan word aan die gebruiker.


In rekenaarhardeware dien 'n poort as 'n koppelvlak tussen die rekenaar en ander rekenaars of toestelle in die vorm van 'n elektries bedrade hegstuk op 'n stuk toerusting waarin 'n prop of kabel gekonnekteer word. Hierdie hardeware poorte het verskillende fisiese vorme, groottes en eienskappe soos onder andere manlik, vroulik, rond, vierkantig, langwerpig ensovoorts. Daar bestaan verskeie standaarde ten opsigte van die fisiese eienskappe en funksies van poorte. Die meeste rekenaars het byvoorbeeld 'n poort vir 'n sleutelbord (tans meestal 'n ronde DIN6 vroulike poort). Hardeware poorte kan bykans altyd in twee groepe verdeel word: Serie-poorte stuur en ontvang een bis op 'n slag deur 'n enkele draadpaar (Grond en +/-). Parallelle poorte stuur veelvuldige bisse op dieselfde tyd oor verskeie stelle drade. Die stelselbus wat die stroombane insluit van 'n rekenaar se moederbord is 'n vorm van 'n parallelle poort. Daar bestaan ook tegnologie om veelvuldige hardeware poorte in 'n enkele groep saam te voeg en sodoende 'n enkele verbinding te skep met 'n hoër bandwydte (Engels: Hardware port trunking of HPT).


Play media Hierdie artikel handel oor die filosofie. Vir die rekenaarbedryfstelsel, sien Ubuntu (Linux). Ubuntu, uitgespreek as oe-BOEN-toe (/uːˈbuːntuː/), is 'n etiese of humanistiese filosofie vanuit Afrika suid van die Sahara wat oor toewyding en verhoudings tussen mense handel. Die woord kom voor in die Bantoe-tale van suidelike Afrika en word as 'n tradisionele Afrika-konsep gesien. Ubuntu word gesien as 'n idee wat ten grondslag lê aan die ontstaan van die demokratiese Republiek van Suid-Afrika en is verbonde aan die idee van die Afrika-renaissance. In die politiek word die konsep gebruik om te benadruk dat konsensus bereik moet word voordat besluite geneem word en dat 'n menslike etiek nodig is op die basis waarvan besluit word. Die term ubuntu kom reeds in die middel van die 19de eeu in Suid-Afrikaanse bronne voor. Gerapporteerde vertalings het die semantiese veld van "menslike natuur, menslikheid, mensdom, deugde, goedheid, vriendelikheid" gedek. Grammatikaal kombineer die woord die wortel-term "persoon, mens" met die klas 14 ubu-voorvoegsel wat abstrakte naamwoorde vorm, sodat die term presies parallel is in die skepping van die abstrakte naamwoord-mensdom.


Die Gelofte is 'n spesiale eed wat deur Voortrekkers afgelê is voor die Slag van Bloedrivier en wat gelei het tot die viering van Geloftedag op 16 Desember 1838. Dit was afgelê by Wasbankspruit (so genoem omdat die Voortrekkers daar hul wasgoed gewas het) deur Sarel Cilliers. Sedertdien word Geloftedientse en -feeste jaarliks georganiseer om die gebeure te herdenk. Ter agtergrond is dit belangrik om te noem dat die Gelofte elke dag vir sewe dae vanaf 9 Desember 1838 tot en met 15 Desember 1838 afgelê is, waarna God op wonderbaarlike wyse uitkoms verleen het aan die Voortrekkers op 16 Desember 1838 tydens die Slag van Bloedrivier. Hiermee beveel ons aan dat Bantjes se weergawe van die Bloedrivier Gelofte (1838) as die mees geloofwaardige en die mees oorspronklike weergawe verklaar moet word, en daarom binne die opdrag van hierdie verslag die mees outentieke is. Pretorius se weergawe staan weinig terug en is derhalwe ook in alle opsigte outentiek en moet as sulks beskou word. A.W.J. Pretorius, as die inisieerder van die gelofte, staan kop en skouers bo al die outeurs uit m.b.t. die invloed wat hul uitoefen op die onderhouding van die Gelofte deur die nageslag.


Altenburg is 'n Duitse stad geleë in die deelstaat Thüringen, 50 kilometer suidwes van Leipzig. Die stad het 34 456 inwoners (2011). Altenburg het bekendheid verwerf deur die kaartspel Skat, wat hier in 1820 uitgevind is. (de) Amptelike webwerf van die stad Altenburg Hierdie artikel is ’n saadjie. Voel vry om Wikipedia te help deur dit uit te brei.


Howard Robard Hughes, Jr. (24 Desember 1905 – 5 April 1976) was 'n Amerikaanse vliegpionier, lugvaart-ingenieur, filmregisseur, pierewaaier, eksentrieke individu en kluisenaar. Hy was een van die rykste mense ter wêreld. Hughes is in 1905 in Texas gebore. Daar is onsekerheid oor sy geboortedatum en geboorteplek: volgens sommige bronne is hy gebore in die dorp Humble en volgens andere in Houston. Hughes self beweer dat hy op 24 Desember 1905 gebore is, maar sy dooprekords dateer uit September van daardie jaar. Sy ouers was Allene Gano Hughes en Howard R. Hughes Sr. Sy pa het 'n diamantpuntboor ontwerp wat boorwerk vir voorheen onbereikbare oliebronne moontlik gemaak het. Hy stig die Hughes Tool Company om die uitvinding te kommersialiseer en word welvarend uit die besigheid. Dit was van hom wat Hughes 'n voorliefde vir alles wat meganies werk, geërf het. Sy moeder sterf in Maart 1922 as gevolg van komplikasies tydens haar swangerskap en skaars twee jaar daarna, in Januarie 1924, sterf sy pa aan 'n hartaanval. Hughes was maar 16-jaar oud toe hy sy moeder verloor het.


Transparansie in optika en andere materiale kan rofweg in twee soorte verdeel word: Deursigtig, mens kan daardeur sien (glas is deursigtig, en so ook vele andere minerale wat as edelstene beskou word). Deurskynend, die lig val daardeur, maar daar kan nie deur die stof gesien word nie (vergelykbaar met maltglas). By die afwesigheid van transparansie word daar gepraat van opaak of onderskynend. In hierdie geval word die lig deur die buitenste vlakke teruggekaats. Sommige minerale wat in groot stukke opaak is, blyk in baie dunne splinters (kleiner as 0,1 mm) om deurskynend te wees.


Lutesium is 'n chemiese element in die periodieke tabel met die simbool Lu en atoomgetal 71. Lutesium is genoem ná die Latynse naam van Parys (Lutetia), waar dit ontdek is. Lutesium is in 1907 byna gelyktydig, maar onafhanklik deur Georges Urbain, Carl Auer von Welsbach en Charles James ontdek. In 1909 is die ontdekking aan die Franse chemikus Georges Urbain toegeken en die element is volgens sy voorstel lutesium genoem. Die metaal het twee natuurlike isotope. Een is stabiel, die ander is radioaktief maar het 'n lang halfleeftyd. Die element word dikwels tot die f-blok gereken, maar omdat dit 'n volle 4d14-subskil besit word dit ook dikwels as 'n 5d1-oorgangsmetaal beskou en in die skandiumgroep geplaas. Omdat die Lu3+-ioon net volle elektronskille bevat is dit diamagneties en sy oplossings in kleurloos. Wikimedia Commons het meer media in die kategorie Lutesium. Wikiwoordeboek het 'n inskrywing vir lutesium. Hierdie artikel is ’n saadjie. Voel vry om Wikipedia te help deur dit uit te brei.


Met die Wederkoms van Jesus Christus word die belofte van Jesus bedoel, dat hy ná sy hemelvaart sal terugkom op die Oordeelsdag. Hierdie wederkoms word gesien as die definitiewe openbaring van God aan die mensdom, wat begin met die lewe, die dood en opstanding van Jesus Christus. In die Rooms-Katolieke Kerk, Lutherse Kerk en Gereformeerde Kerke heers die opvatting dat die wederkoms samehangend is met die sigbaarwording van 'n hemelse koninkryk. Hemelvaart Hierdie artikel is ’n saadjie. Voel vry om Wikipedia te help deur dit uit te brei.


'n Been is 'n ledemaat wat gebruik word om goed, meestal die lyf van 'n organisme, te ondersteun of op te hou. Voëls en mense het twee bene. Sommige voorwerpe, soos tafels en stoele, het ook bene om hulle op te hou. Diere het gewoonlik twee of vier bene (vertebrate, wat diere is met rugwerwels). Sommige diere het ses, agt of twaalf bene, byvoorbeeld arthropodas soos insekte en spinnekoppe. Honderd- en duisendpote het baie meer bene, maar nie presies 'n honderd of 'n duisend soos hul name sou aandui nie. Mense het twee bene, aangevul deur voete. Bipedaal verwys na diere met twee bene, en 'n kwadrupedaal is 'n dier met vier bene. Hierdie artikel is ’n saadjie. Voel vry om Wikipedia te help deur dit uit te brei.


Hierdie artikel handel oor die Latynse letter O. Vir ander betekenisse sien O (dubbelsinnig). Die letter O, o is die 15de letter van die moderne Latynse alfabet. In Navo se internasionale spellingsalfabet word O uitgespreek met die woord "Oscar". Ó, ó Ò, ò Ô, ô Ö, ö Õ, õ Ǒ, ǒ Ō, ō Ŏ, ŏ Ǫ, ǫ Ő, ő Wikimedia Commons het meer media in die kategorie O.


Hierdie artikel handel oor die Latynse letter H. Vir ander betekenisse sien H (dubbelsinnig). Die letter H, h is die agtste letter van die moderne Latynse alfabet. In Navo se internasionale spellingsalfabet word dit uitgespreek met die woord "Hotel". In termodinamika word H gewoonlik gebruik om die entalpie weer te gee. In chemie word dit gebruik om die aminosuur histidien aan te dui. Wikimedia Commons het meer media in die kategorie H.


'n Goudmyn is 'n myn waar goud ontgin of gemyn word. Verskeie lande se ekonomieë, (byvoorbeeld Suid-Afrika) is deels op goud gebaseer. Goudmyne word in Amerika, Afrika en Asië gevind. Die goudmyne van die Witwatersrand in Suid-Afrika word oor die algemeen as die winsgewendste beskou. Hierdie artikel is ’n saadjie. Voel vry om Wikipedia te help deur dit uit te brei.


Pius IV was die 224ste pous van die Rooms-Katolieke Kerk van 1559 tot 1565. Hy is veral bekend weens sy suksesvolle hervatting en afsluiting van die konsilie van Trente. Pous Pius IV is gebore as Giovanni Angelo Medici op 31 Maart 1499 in Milaan, Italië die seun van Bernardino Medici en sy vrou Clelia Serbelloni. Hy was van nederige afkoms en geen familie van die de' Medici van Florence nie. Sy vroeë loopbaan is verbind aan die van sy ouer broer Gian Giacomo Medici, die van 'n gewone "bravo" (avonturier) gevorder het tot markies van Marignano. Hy het regte, sowel siviele as kanonieke reg, gestudeer aan die universiteit van Bologna. Hy gaan op 26 Desember 1527 na Rome en word die gunsteling van Pous Paulus III. Op 14 Desember 1545 word hy aartsbiskop van Ragusa, maar word eers op 20 April 1546 tot biskop gewy. Hy word vinnig bevorder tot goewerneur van verskillende dorpe, vise-legaat van Bologna en op 8 April 1549 tot kardinaal-priester. Hy het drie buite-egtelike kinders gehad.


Die Engelse Renaissance is 'n onlangse term wat gebruik word om 'n kultere en kunssinnige beweging te beskryf wat in die vroeë 16e tot vroeë 17e eeu in Engeland plaasgevind het. Dit word geassosieer met die Europese Renaissance wat, volgens spekulasie, in Noord-Italië begin het in die 14e eeu. Daar word ook soms na dié tydperk in Engelse kulturele geskiedenis verwys as "die tydperk van Shakespeare" of "die tydperk van Elizabeth"; die twee name verwys na die Engelse renaissance se bekendste skrywer en belangrikste monarg. Die twee benamings is egter ietwat misleidend: Shakespeare was nie besonders beroemd in sy eie leeftyd nie en die Engelse Renaissance dek 'n tydperk voor en ná Elizabeth I se heersing. Digters soos Edmund Spenser en John Milton het werke geproduseer wat 'n toenemende belangstelling in Engelse Christelike geloof getoon het, soos byvoorbeeld die allegoriese voorstelling van die Tudor-stamhuis in The Faerie Queen en die hervertelling van die sondeval in Paradise Lost; toneelskrywers, soos Christopher Marlowe en William Shakespeare het uitbeelding van die Engelse interpretasie van lewe, die dood en geskiedenis geskep.


Henry V, ook bekend as The Cronicle History of Henry the fifth, is 'n toneelstuk deur William Shakespeare en is gebaseer op die lewe van Koning Henry V van Engeland. Dit behels die onmiddellike gebeure voor en ná die Slag van Agincourt tydens die Honderdjarige oorlog. Daar word gespekuleer dat die toneelstuk uit die eerste paar maande van 1599 dateer. Die toneelstuk is die finale deel van 'n tetralogie ('n reeks van vier werke wat bymekaar hoort): dit word woorafgegaan deur Richard II, Henry IV, deel 1 en Henry IV, deel 2. Die oorsponklike gehore sou dus reeds vertroud gewees het met die titelkarakter, wie 'n Henry IV uitgebeeld word as 'n wilde, ongedisplineerde jong man met die naam "Prins Hal". In Henry V word die jong prins 'n volwasse man en vertrek met die bedoeling om Frankryk te verower. Shakespeare, William. Henry V. Gary Taylor, red. Oxford: Oxford University Press, 1982: 5 Hierdie artikel is ’n saadjie. Voel vry om Wikipedia te help deur dit uit te brei.


Pieter II Aleksejewitsj (Russies: Пётр II Алексеевич) (23 Oktober 1715 – 30 Januarie 1730) was van 1727 tot met sy dood keiser van Rusland. Hy was die enigste seun van Aleksei Petrowitsj, seun van Pieter die Grote, en prinses Charlotte Christine van Brunswick-Wolfenbüttel. Hy was ook die enigste kleinseun van Pieter I deur die manlike lyn. Pieter word op 23 Oktober 1715 in Sint Petersburg gebore. Van kleins af word die weeskind in streng afsondering gehou en gedurende die bewind van Katharina I grootliks geïgnoreer, maar net voor haar dood word dit vir die mense met die mag duidelik dat die kleinseun van Pieter die Grote nie langer sy erfreg ontken kan word nie. Die grootste deel van die volk en die adel is aan sy kant. Op 18 Mei 1727 word Pieter II verklaar tot keiser nadat hy in Katharina I se testament as haar opvolger aangewys is. Aleksander Mensjikof neem Pieter II onder sy vlerk en beplan om hom met sy dogter Maria te laat trou. Die skema val plat met Mensjikof se val in September 1727, maar Pieter beland toe in die hande van die ewe beginsellose prins Wasili Dolgoroekof, wat hom van Sint Petersburg na Moskou neem.


Ólavsøka is 'n jaarlikse Nasionale Dag op die Faroëreilande, wat op die 29 Julie gevier word. Dit is die eerste dag van die jaar, wanneer die Løgting, die Faroëse Parlement, in sitting is. Die letterlike betekenis van Ólavsøka is Sint Olav se Vigile, of in die Latynse taal vigilia sancti olavi, van Sint Olva se dood in die veldslag by Stiklestad in 1030. Dit is belangrik om in ag te neem dat die skepping van die Løgting-parlement hierdie gebeurtenis antedateer. Ólavsøka is ook die dag wanneer baie Faroëse mense na die hoofstad Tórshavn toe kom. Daar is 'n nasionale roeikompetisie, saam met kunstentoonstellings, volksmusiek en Faroëse kettingdanse. Die normale begroeting vir die Ólavsøka is Góða Ólavsøku!, wat "Goeie Sint Olav se Vigile" beteken.


The Witness (vroeër die Natal Witness) is een van die oudste bestaande koerante in Suid-Afrika en het op 27 Februarie 1846, minder as 'n jaar ná die oudste koerant wat tans daagliks uitgegee word, The Herald, die eerste keer in Pietermaritzburg die lig gesien. Die eerste uitgewer van die koerant was David D. Buchanan. The Witness verskyn sedert Januarie 1881 daagliks, kort ná die Cape Times (1876) en Daily News (1878), destyds die Natal Mercantile News. Naspers het in 2000 'n 50%-aandeel in die uitgereikte kapitaal van die Natal Witness van die Craib-familie gekoop wat die koerant al van 1942 af beheer het. In Julie 2010 het Media24 'n ooreenkoms onderteken om ook die oorblywende 50% van The Natal Witness Printing and Publishing Company, die beheermaatskappy van die Witness, te bekom. Die filiaal druk en versprei 'n hele aantal koerante. Dit sluit, buiten die Witness self, titels soos Echo, The Mirror, Village Talk en Greytown Gazette in. UmAfrika was 'n weeklikse halfblad Zoeloe-koerant wat die laaste maal op Vrydag 7 Junie 2013 verskyn het.


Miami is die tweede grootste stad van die deelstaat van Florida ná Jacksonville. Dit is 'n belangrike handel-, vervoer- en nywerheidssentrum. Miami lê in die suidoostelike deel van Florida, tussen die Florida Everglades en die Atlantiese Oseaan. Dit het 'n bevolking van 417 650 (grootstadsgebied: 5 564 635) in 2013 gehad. Die naam Miami kom van die Tequesta woord Mayami, wat soet water beteken. Bermudadriehoek Wikimedia Commons het meer media in die kategorie Miami. (en) Miami se amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Stuurboord is die regterkant van 'n skip gesien in die normale vaarrigting (d.w.s. as daar in die rigting van die boeg gekyk word). Volgens internasionale konvensie moet seevaartuie 'n groen lig aan die stuurboordkant hê. Die woord verwys waarskynlik na die kant waar die stuurman op die ou Wikingskepe gestaan het. Die roer wat basies 'n roeispaan was, is aan die regterkant van die agterstewe vasgemaak en die stuurman sou dus daar gestaan het. Bakboord Boeg Dek Kiel 'n PDF dokument wat verklarings bevat van die oorsprong van verskeie Nederlandse seevaartkundige begrippe. Bevat ook 'n illustrasie wat die ligging van die roer op ou seilbote aandui.


Hierdie artikel handel oor 'n onderdeel van 'n skip of boot. Vir die artikel oor die Duitse stad, sien asb. Kiel, Duitsland. Die kiel is 'n belangrike onderdeel in die konstruksie van 'n skip of boot. Die kiel vorm as't ware die ruggraat van die skip met die ribbe (spante) wat dwars daaroor vasgemaak word. Seilskepe se kiel steek dikwels diep in die water in. Die dwarskragte van die wind word dan sodoende deur die kiel omgesit in voorwaartse kragte en voorkom dat die boot verlyer (omkantel). 'n Kiel wat ingetrek kan word, staan ook as 'n swaard bekend. 'n Kiel kan ook swaarder gemaak word om die swaartepunt van die skip of boot te verlaag. Sodoende word die stabiliteit van die skip/boot verbeter en kantel die vaartuig nie so maklik om nie. 'n Kiel kan verskillende vorme aanneem en uit verskillende materiale bestaan. By die meeste bote bestaan die kiel uit 'n baie dik plank wat onder aan die skip vasgemaak is. Baie seiljagte het 'n vinkiel met 'n swaar ronding onderaan wat met lood of gietyster gevul is.


Bantubonke Harrington Holomisa (gebore 25 Julie 1955 in Mqanduli, Transkei (tans die Oos-Kaap)) is 'n Suid-Afrikaanse parlementslid wat die United Democratic Movement verteenwoordig. Holomisa het hom in 1976 by die Transkeise weermag aangesluit en is tot brigadier bevorder in 1985. Hy het eerste minister Stella Sigcau in 1987 in 'n staatsgreep omvergewerp en was die leier van die Transkei van 1987 tot 1994. In 1994 is Holomisa tot die ANC se nasionale uitvoerende komitee verkies, en was die adjunkminister van omgewingsake en toerisme van Suid-Afrika. Hy is uit die ANC geskop op 30 September 1996 na hy getuig het voor die waarheid-en-versoeningskommissie. Holomisa was die medestigter van die UDM in 1997 saam met Roelf Meyer, en is tot die parlement verkies in 1999. "General Bantubonke Harrington "Bantu" Holomisa (profile)". Who's who of Southern Africa (in Engels). 24.com. Geargiveer vanaf die oorspronklike op 8 Junie 2009. Besoek op 14 Desember 2007. "Holomisa, H. Bantubonke (Bantu) – co-founder and president of United Democratic Movement". Contemporary Africa database. The Africa Centre.


Marlene Dumas (gebore 3 Augustus 1953 in Kaapstad, Suid-Afrika) is 'n Suid-Afrikaansgebore kunstenaar wat sedert 1976 in Amsterdam, Nederland woon en werk. Sy kombineer elemente van ekspressionisme met konsepsuele kuns in ink-en-waterverfwerke en olie-op-doekskilderye. Marlene Dumas het in Kuilsrivier grootgeword en by die Hoër Meisieskool Bloemhof in Stellenbosch skoolgegaan. Sy het daarna by die Universiteit van Kaapstad studeer van 1972 tot 1975 waar sy 'n BA-graad in beeldende kuns verwerf het. Sy het daarna in 1976 na Nederland geïmmigreer waar sy by die Ateliers '63 in Haarlem gewerk het. Dumas het spoedig internasionale sukses behaal. In 1982 het sy op 29-jarige ouderdom aan Documenta VII in Kassel deelgeneem. Sy het solotentoonstellings in van die wêreld se voorste galerye en museums gehou soos die Tate in Londen (1996), die Pompidou-sentrum in Parys (2001) en die Museum vir Eietydse Kuns in New York (2002). In 1995 het sy Nederland op die Venesiese Biënnale verteenwoordig. Op 8 November 2007 is haar eerste solouitstalling in Suid-Afrika, getiteld Intimate Relations, by die Suid-Afrikaanse Nasionale Kunsmuseum in Kaapstad geopen.


Die Westelike bottelneus (Mormyrus lacerda) is 'n skadelose varswatervis wat in die noordwestelike dele van Suider-Afrika voorkom. In Engels staan die vis bekend as Western bottlenose. Die Westelike bottelneus het 'n ietwat verlengde liggaam met afgeplatte sye. Soos ander spesies in die genus Mormyrus is die Westelike bottelneus se snoet verleng, wat tot die naam "bottelneus" gelei het. Die snoet neem tot ongeveer 'n derde van die kop se lengte in beslag en is afgespits met 'n klein bek. Die bek is gevul met tweepuntige tande: 7 tot 8 in die bokaak en 8 tot 10 in die onderkaak. Die kieusplete word op die vis se sye aangetref. Sy kop en voorlyf is egalig na onder geboë. Die rugvin is lank, die helfte van die totale vislengte. Die vetvin is afwesig. Die stertvin is gevurk en goed ontwikkel. Die anale vin is kort, vierkantig, en goed ontwikkel. Die buikvin is ver voor geplaas en die borsvin is goed ontwikkel. Sy skubbe is fyn en met slym bedek. Die vis se bokant is grys tot olyfbruin, terwyl die onderkant ligter is; dofwit of liggrys, dikwels met 'n gelerige skynsel.


Jacob Mynhardt Louw (gebore 20 Mei 1979 te Oudtshoorn) is 'n Suid-Afrikaanse sanger, liedjieskrywer en akteur. Hy het aan Hoërskool D.F. Malan gematrikuleer en het na skool B.Com Algemeen aan die Universiteit van Stellenbosch gestudeer Hy is bekend vir treffers soos "Drie Pikkewyne", "Bamboesbos", "Gemaak in SA", "Voshaarnooi" en die "Hoendersong". Op sy album Gemaak in SA het hy 'n groot treffer gehad met "Een miljoen woorde". Hy tree ook saam met Kevin Leo onder die verhoognaam Jakkals en Leo op. Reeds op hoërskool het hy saam met Viljoen Retief, Christiaan Wood en Colin Johnson die musiekgroep Stone Analysis gestig. Hy het as musikant begin op Stellenbosch en het later na Pretoria verhuis. In daardie jare het hy treffers soos "Rambo die polisiehond" en "'n Bottel Tas" gesing. Louw is die outeur van die boek Liedjieskrywer 101, waarin hy mense leer hoe om liedjies te skryf en met ritme en rym te werk. Hy het die boek aan sy pa, Nico Louw, opgedra. In 2018 stel Jakkie sy kinderstorie boek bekend, Felias en Pokkel.


Ian Roberts (gebore 30 November 1951) is 'n Suid-Afrikaanse akteur, toneelskrywer en sanger. Sy moedertaal is Engels, maar hy praat vlot Afrikaans en ook Xhosa. Roberts het die hoofrol in Afrikaanse televisiereekse soos Sloet Steenkamp in Arende en Jack Degenaar in Arsenaal gespeel. Hy het ook 'n aantal draaiboeke, soos Honeytown 1 en die musiekblyspele Palang van Dwaal geskryf. Hy is ook 'n aantal jare al betrokke as leier van die Radio Kalahari Orkes, wat landswyd toer en saans voor gehore optree. Nie-volledige lys van Roberts se filmoptredes: Ian Roberts in die Internet-rolprentdatabasis


Raymond Berengarius III van Barcelona (Frans: Raimond-Bérenger III de Barcelone, Katalaans: Ramon Berenguer III le Grand) (11 November 1082, Rodez - 19 Julie 1131 in Barcelona) was Graaf van Barcelona, Girona en Osona vanaf 1082 (die hele tyd tesame met Berengarius-Raymond II behalwe vanaf 1097), van Besalù in 1111, van Cerdagne in 1112 en van Provence tot met sy dood in 1131. Raymond Berengarius III is in 1082 in Rodez gebore as die seun van Raymond Berengarius II van Barcelona. Hy het sy vader opgevolg om saam met sy oom Berengarius-Raymond te heers. Hy het alleenheerser geword in 1097, toe Berengarius-Raymond II in bannelingskap gedwing is. Gedurende sy bewind is Katalaanse belange uitgebrei aan beide kante van die Pireneë. Deur huwelik of leenmanskap het hy byna al die Katalaanse graafskappe (behalwe Urgell en Peralada) by sy gebied geïnkorporeer. Hy het graafskappe Besalú (1111) en Cerdanya (1117) geërf en intussen met Dulcia, erfgenaam van Provence getrou (1112). Sy grondgebied het sover oos as Nice gestrek. In bondgenootskap met die Graaf van Urgell, het Raymond Berengarius Barbastro en Balaguer verower.


Honorius III was die 177ste pous van die Rooms-Katolieke Kerk van 1216 tot 1227. Pous Honorius III is gebore as Cencio Savelli in 1148 in Rome, Italië, die seun van Aimerico. Daar bestaan twyfel of die familienaam Savelli korrek is. Aan die begin van sy loopbaan was hy kanunnik van Santa Maria Maggiore en word kamenier van die Roomse Kerk in Desember 1189. Op 20 Februarie 1193 benoem Pous Celestinus III hom as kardinaal-diaken van St. Lucia in Sisilië. Onder Pous Clemens III en Pous Celestinus III was hy skatmeester van die kerk en skryf hy die "Liber Censuum" 'n opname van die vaste bates van die Kerk. Van 1194 tot 1198 was hy vise-kanselier. In 1197 word hy tutor van die toekomstige keiser Frederik II wat die pleegseun was van Pous Innocentius III. Hy word kardinaal-priester op 13 Maart 1200 met die titel van Heilige Johannes en Paulus. Op 18 Julie 1216 volg hy Pous Innocentius III op en regeer tot sy dood op 18 Maart 1227. Hy word opgevolg deur Pous Gregorius IX. Die naam ‘Honorius’ beteken 'eerbare'.


Die Réseau Express Régional (RER) is letterlik 'n regionale ekspresnetwerk. Die woord word gebruik vir die regionale vervoerstelsel wat die middestand van Parys met die voorstede verbind en is een deel van die openbare vervoerdienste wat deur die Paryse vervoermaatskappy RATP (Régie Autonome des Transports Parisiens) verskaf word. Omdat die Paryse Metro (moltrein) nie ver in die voorstede deurdring en die voorstadtreine op stasies net buite die middestand eindig, was dit nodig om 'n vinnigere vervoermiddel vanuit die stadsentrum na die voorstede te ontwikkel. Die voorstadstreine van die Paryse RER beskik oor vyf lyne wat tussen 5:30 en 0:30 uur ry. In die stad fungeer die RER as 'n snelmetro: die afstande tussen die stasies is veel groter as by 'n regulêre moltrein. Die tonnels van die RER lê dieper as die tonnels van die moltrein. In 2006 het die RER 451 miljoen passasiers op die RER RATP netwerk vervoer. RER Parys


Hier volg 'n lys van dorpe en stede in Oos-Timor waarvan die name verander is: Vila Taveiro → Pante Macassar Vila General Carmona → Aileu Hierdie artikel is ’n saadjie. Voel vry om Wikipedia te help deur dit uit te brei.


In Rome word 'n maand na Julius Caesar vernoem. Marcus Antonius neem die mag in Rome oor Caecilius Bassus, 'n volgeling van Pompeius verower die stad Apamea aan die Orontes. Sluipmoord op Julius Caesar (58) (* 100 v.C.). Ptolemaeus XIV Theos Philopator II, vermoor deur sy suster Cleopatra VII. The Roman Near East, 31 B.C.-A.D. 337 ACLS Humanities E-Book, Fergus Millar, Harvard University Press, 1993, ISBN 0674778863, ISBN 9780674778863


Kaarthika is die agtste maand van die Hindoekalender. Kaarthika is ook bekend as kaatik. Kaarthika begin volgens die westerse kalender tussen 23 Oktober en 22 November wanneer die son in die sterrebeeld Skaal staan. Vir die Gujarati's is Kaarthika die nuwejaar wat sy aanvang met Divali (die ligtefees) het.    Hierdie Indië-verwante artikel is 'n saadjie. U kan wikipedia help deur dit uit te brei.


Boundary Peak (Boundary Punt) is die hoogste punt in die staat van Nevada in die Verenigde State van Amerika. Die berg is 4 098 meter bo seevlak hoog en net een kilometer van Kalifornië. Hierdie artikel is ’n saadjie. Voel vry om Wikipedia te help deur dit uit te brei.


Sylvestre François de Lacroix (28 April 1765–24 Mei 1843) was 'n Franse wiskundige. Lacroix is in Parys gebore en het in 'n arm gesin grootgeword wat nogtans daarin geslaag het om 'n goeie opvoeding vir hul seun te verseker. Hy het 'n besondere talent vir wiskunde getoon en het op ouderdom veertien die beweging van die planete bereken. In 1782 toe hy 17 was het hy 'n instrukteur in wiskunde geword by die École Gardes de Marine in Rochefort, Frankryk. Hy het na Parys teruggekeer en kursusse in sterrekunde en wiskunde by die Lycée aangebied. In 1787 was hy die medewenner van daardie jaar se Grand Prix van die Franse Académie des Sciences, maar is nooit die prys toegeken nie. In dieselfde jaar is die Lycée afgeskaf en het hy na die provinsies teruggekeer. In Besançon het hy wiskunde, fisika en chemie by die École d'Artillerie aangebied. In 1793 het hy die eksaminator van die Artilleriekorps geword en Pierre-Simon Laplace in die pos vervang. Teen 1794 het hy sy ou instrukteur, Gaspard Monge, bygestaan om materiaal vir 'n kursus in beskrywende meetkunde voor te berei.


In wiskunde is 'n kromme 'n begrip wat poog om die intuïtiewe idee van 'n meetkundige eendimensionele en kontinue voorwerp te vervang. 'n Eenvoudige voorbeeld hiervan is die sirkel. In die alledaagse gebruik van die term "krom" is 'n reguitlyn nie 'n kromme nie, maar in wiskunde sluit krommes reguitlyne en lynsegmente in. 'n Groot aantal krommes is reeds in meetkunde bestudeer. Dit is moeilik om 'n eksakte definisie wat ter selfde tyd heel algemeen is vir 'n kromme te verskaf en verskillende takke van meetkunde pak dit op verskillend maniere aan. In elementêre meetkunde word die konsep van 'n kromme nie duidelik gedefinieer nie en word dit soms gedefinieer as 'n "lengte sonder wydte" of as 'n "grens van 'n oppervlak". By gebrek aan 'n algemene definisie beskou elementêre meetkunde dus spesifieke krommes soos die reguitlyn, veelhoeke, die sirkel en so voorts. Elementêre meetkunde het dan ook die eienskappe van sekere krommes soos die keëlsnitte, sekere algebraïese krommes en transendentale krommes in heelwat diepte bestudeer, met die gebruik van spesifieke metodes vir elke geval.


Landbou-ekonomie is 'n sosiale wetenskap wat oorspronklik die beginsels van ekonomie toegepas het op die produksie van gewasse en veeboerdery. Landbou-ekonomie het spesifiek gehandel oor grondgebruik. Die fokus was om die opbrengste van gewasse te optimaliseer. Gedurende die 20ste eeu het die wetenskap uitgebrei om 'n baie breër veld te dek. Hedendaagse landbou-ekonomie het 'n wye veld van gespesialiseerde areas waarvan baie met ekonomie, finasies en statistiek oorvleuel. Ekonomie word in die breë gedefinieer as die wetenskap van hulpbrontoewysing Landbou-ekonomie kan gedefinieer word as die wetenskap van natuurlike hulpbrontoewysing. Alternatiewelik, die toepassing van ekonomiese beginsels vir optimalisering van boere se produksiebesluite. Die ontwikkeling van die wetenskap word in 'n groot mate aan Theodore W. Schultz gekrediteer. Velde van konsentrasie: Agribesigheid Agribesigheidsbestuur Arbeidsekonomie Bemarking van landbouprodukte Bosbou-ekonomie Ekonometrie Ekonomiese ontwikkeling in Afrika Gemeenskapsontwikkeling Industriële organisasie Internasionale handel Internasionale ontwikkeling Landboubeleid (Plaaslik, Nasionaal en Internasionaal) Landboufinansiering Landbouvoorligting Landelike ontwikkeling Landelike sosiologie Mark- en kompetisie-analise Natuurlike hulpbronekonomie Omgewingsekonomie Produksie-ekonomie Risiko en onsekerheid Strategiese landbou-ekonomie Verbruikersbesteding Voeding Voedselsekuriteit Landbou-ekonomie neig om mikro-ekonomie gerig te wees om spesifieke oplossings te soek.


Henry Purcell (circa 1659 – 21 November 1695) was 'n Engelse komponis van barokmusiek, wie se werk vandag nog dikwels uitgevoer en opgeneem word. Sy werke behoort tot die belangrikste barokrepertoire. Hy was 'n leerling van die Engelse komponis John Blow. Purcell het sowel kerkmusiek, toneelmusiek en instrumentele werke as liedere en (semi-)operas geskrywe. Sy werke vertoon 'n interessante versmelting van die ou Elisabethaanse koortradisie met "nuwe" Italiaanse invloede. Purcell is opgelei as 'n koorjong in die Chapel Royal ten tyde die Restoration onder koning Karel II van Engeland, waar hy ook lesse van kaptein Henry Cooke, die jong gestorwe Pelham Humfrey en John Blow gekry het. Met Blow het hy 'n lewenslange vriendskapsband gehad. Blow het om en by 1680 se pos as orrelis van Westminster Abbey aan Purcell afgestaan, toe hy tot die insig kom dat sy leerling hom oortref het. Ná die dood van Purcell het Blow opnuut hierdie pos ingeneem tot en met sy dood in 1708. Die twee se liggame is nie ver van mekaar in Westminster Abbey begrawe nie, naby die orrel waarop albei eens gespeel het.


Navaleno is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Alpanseque is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Morón de Almazán is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Herrera de Soria is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Fuentestrún is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Torrubia de Soria is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Velilla de los Ajos is 'n munisipaliteit in die provinsie Soria in die Spaanse outonome gebied Kastilië en León. Hierdie Spanje-verwante artikel is 'n saadjie. U kan help deur dit uit te brei.


Valdeavellano de Tera is 'n munisipaliteit in die provinsie Soria in die Spaanse outonome gebied Kastilië en León. Volgens die 2012-sensus het die munisipaliteit 'n bevolking van 205 inwoners. Hierdie Spanje-verwante artikel is 'n saadjie. U kan help deur dit uit te brei.


Gaborone (Gaberones tot 1969; Tswana: [χabʊˈrʊnɛ]; Engels: [ˌɡæbəˈroʊniː]) is die hoofstad en grootste stad van Botswana. Dié stad het 'n bevolking van 231 626 in 2011 gehad (10% van Botswana se bevolking) en beslaan 'n oppervlakte van 169 km². Die stad is in 1964 as beplande stad gestig en dié stad se eerste burgemeester was J. D. Jones. Dit is na Kgosi Gaborone, 'n Botswana-hoofman, genoem. In 1890 het Cecil John Rhodes Gaberones gekies om 'n koloniale fort te huisves. In die fort het Cecil John Rhodes die Jameson-inval beplan. In 1965 is die hoofstad van die Betsjoeanaland-protektoraat van Mafeking ná Gaberones verskuif. Oorspronklik is Lobatse as nuwe hoofstad vir 'n onafhanklike Botswana voorgestel, maar weens sy nabyheid aan 'n varswaterbron, sy ligging aan die spoorlyn na Pretoria, sy sentrale ligging tussen die plaaslike stamme en sy gebrek aan assosiasie met die omliggende stamme is Gaborone as hoofstad gekies. Die stad se naam is in 1969 van Gaberones tot Gaborone verander. Gaborone dien as politieke en ekonomiese hoofstad van Botswana met talle maatskappye wat hul setels in die stad het.


Urbanus IV was die 182ste pous van die Rooms-Katolieke Kerk van 1261 tot 1264. Pous Urbanus IV is gebore as Jacques Pantaléon ongeveer in 1195 in Troyes, Frankryk. Hy was die seun van 'n skoenmaker en soos Pous Urbanus V en Pous Urbanus VI was hy nie 'n kardinaal toe hy verkies is nie. Hy het teologie en regte studeer in Parys en was eers kanunnik en later aartsbiskop van Luik. Op die eerste konsilie van Lyon het hy onder die aandag van Pous Innocentius IV gekom en op twee sendings na Duitsland gestuur. Hy het die verdrag van Christburg tussen die heidense Pruise en die Duitse Orde tot stand gebring. Hy word biskop van Verdun in 1253 en in 1255 maak Pous Alexander IV hom patriarg van Jerusalem. Hy het teruggekeer van Jerusalem, waar die Christene in moeilike omstandighede was en probeer hulp soek in Viterbo toe Pous Alexander IV sterf. Na 'n sedis vacatio van drie maande word Pantaléon verkies deur agt kardinale van die kollege van kardinale. Op 29 Augustus 1261 volg hy Pous Alexander IV op en regeer tot sy dood op 2 Oktober 1264. Hy word opgevolg deur Pous Clemens IV.


'n Steenvrug of pitvrug is 'n vrug met 'n groot harde saad daarbinne. Hierdie saad word soms 'n pit genoem. Voorbeelde van steenvrugte is perskes, pruime en kersies. Hierdie vrugte is meestal smaaklik en word dikwels as voedsel gebruik. 'n Steenvrug het 'n binnewand wat die endokarp genoem word. Hierdie endokarp bestaan uit 'n pitwand. Voorbeelde van sulke pitwande is te vinde in 'n kersiepit, pruimpit, lemoenpit, okkerneut of in braampitjies. Binne die pit (die "steen") sit die eintlike saad. Rondom die endokarp sit die meestal vlesige mesokarp wat op sy beurt omgewe is van 'n vrugskil, die eksokarp. By die kokosneut, ook 'n steenvrug, is die mesokarp nie vlesig nie, maar veselrig. 'n Versamelsteenvrug, soos by die braam, framboos of Japanse wynbessie, is saamgesteld uit talryke vrye vrugbeginsels van één blom, wat afsonderlike steenvruggies vorm. Hierdie vruggies sit dus op dieselfde blombasis en word omgewe van één kelk. Allergiese reaksies op steenvrugte is bekend. In meeste gevalle is 'n kruisallergie vir stuifmeel 'n faktor.


Die bar is 'n eenheid van druk. Dit is nie 'n SI-eenheid nie maar word aanvaar vir gebruik met die SI-eenhede. Die bar word steeds gereeld gebruik om druk in uit te druk omdat dit byna gelyk is aan atmosferiese druk. Die bar, desibar en millibar word as volg gedefinieer: 1 bar = 100 kPa (kilopascal) 1 dbar = 0.1 bar = 10 kPa 1 mbar = 0.001 bar = 0.1 kPa = 1 hPa (Een pascal is een newton per vierkante meter) Die woord bar vind sy oorsprong in die Griekse woord βάρος (baros) wat gewig beteken. Die amptelike simbool is bloot "bar". Die bar en die millibar is deur Sir Napier Shaw in 1909 bekendgestel en internasionaal in 1929 in gebruik geneem. Wikiwoordeboek het 'n inskrywing vir bar.


Intertekstualiteit is die vorming van die betekenis van 'n teks deur ander tekste. Dit kan verwys na 'n outeur wat uit ander tekste leen of 'n vroeër teks verwerk of vervorm, of na 'n leser wat na een teks verwys terwyl hy 'n ander een lees. Die term "intertekstualiteit" is self ook al meermale geleen en vervorm sedert dit die eerste keer deur die poststrukturalis, Julia Kristeva, in 1966 gebruik is. Aldus William Irwin het die term "amper so veel betekenisse as gebruikers gekry, van diegene wat getrou aan Kirsteva se oorspronklike visie is tot dié wat dit slegs as 'n stylvolle manier gebruik om van toespelings en invloed te praat" (Irwin, 228). Hierdie artikel is ’n saadjie. Voel vry om Wikipedia te help deur dit uit te brei.


'n Enjinbeheereenheid is 'n elektroniese beheereenheid wat verskeie aspekte van 'n binnebrandenjin se werking beheer. Die eenvoudigste eenhede beheer slegs die hoeveelheid brandstof wat by elke silinder van die enjinsiklus ingespuit word. Meer gevorderde beheereenhede op moderne motors beheer ook die ontstekingstydreëling, kleptydreëling die hoeveelheid druk wat deur die Turbo-aanjaer gelewer word asook ander bybehore. Enjinbeheereenhede bepaal die hoeveelheid brandstof, kleptydreëling en ander parameters deur die enjin te monitor aan die hand van verskeie sensors. Hierdie sensors kan die verdeelpypdruksensor, die versnellerposisiesensor, die lugtemperatuursensor, suurstofsensor en vele ander insluit. Hierdie sensors maak dan deel uit van 'n beheerlus (soos 'n PID-beheerder). Voor die bekendstelling van enjinbeheereenhede was die meeste enjinparameters vasgestel gewees. Die hoeveelheid brandstof per silinder per enjinsiklus was bepaal deur 'n vergasser of brandstofinspuitpomp.


Kampala is die hoofstad en grootste stad van Uganda met 'n bevolking van 1 659 600 in 2011 en 'n oppervlakte van 189 km². Die stad is naby aan die noordelike oewer van die Victoriameer geleë waar dit laat in die negentiende eeu gestig is. Dit word die hoofstad in 1963. Daar is 'n internasionale lughawe by Entebbe en die stad het ook 'n spoorwegstasie. Die Makerere-universiteit is in 1922 hier opgerig. Kampala se belangrikste bedrywe is bankwese, administrasie, die handel in vrugte en groente, teevermenging en -verpakking, brouery, tekstiele en koffie. Daar is twee katedrale. Wikimedia Commons het meer media in die kategorie Kampala. (en) Amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Caputh [ka'pu:t] is 'n dorp in die munisipaliteit Schwielowsee in die administratiewe distrik Potsdam-Mittelmark (deelstaat Brandenburg, Duitsland). Die eerste historiese verwysing na Caputh dateer uit die jaar 1317. Op 31 Desember 2002 het die selfstandige dorp Caputh met die buurdorpe Ferch en Geltow saamgesluit om die nuwe munisipaliteit Schwielowsee te vorm. Caputh is suidwes van Potsdam aan die Schwielow- en Templin-mere geleë. Die Havelrivier vloei deur albei mere. Naas sy natuurskoon, wat veral by watersportentoesiaste en stappers gewild is, het die "bloeiseldorp" Caputh deur die Slot Caputh, sy dorpskerk en die somerhuis van Albert Einstein bekendheid verwerf. 'n Veerboot verbind Caputh met Geltow. 'n Argeologiese vonds in die bosgebied Lienewitzer Forst ('n skat wat uit twee goue armringe, 'n beker wat van goue plate vervaardig is en gouddraadspirale bestaan het) verwys na handelsbetrekkinge met die oorsprongsgebied in die suidoostelike Sentraal-Europa. 'n Oorkonde van Otto III van Brandenburg uit die jaar 1317 behels die eerste historiese verwysing na die dorp Caputh. Die Slawiese wortel van die dorpsnaam beteken vermoedelik "hoef" en beskryf die hoefysteragtige vorm van die Caputh-meer.


Pous Innocentius V was die 185ste pous van die Rooms-Katolieke Kerk in 1276 van 21 Januarie tot 22 Junie. Pous Innocentius V is gebore as Pierre de Tarentaise ongeveer in 1224 in Tarentaise, (teenswoordig Moûtiers in die departement Savoie) Frankryk. Ongeveer in 1240 word hy 'n Dominikaanse monnik in Lyon, hy is die eerste Dominikaan om pous te word. Hy studeer teologie in Parys aan die Sorbonne Universiteit en word ook dosent. In 1272 word hy aartsbiskop van Lyon en in 1273 kardinaal-biskop van Ostia. Hy het prominent deel geneem aan die tweede konsilie van Lyon. Op 21 Januarie 1276 volg hy Pous Gregorius X op en regeer tot sy dood op 22 Junie 1276. Hy word opgevolg deur Pous Adrianus V. Die naam ‘Innocentius’ beteken 'onskuldige'. Pous Innocentius V het min vermag in sy kort pontifikaat. Hy was egter 'n vredemaker. Hy het probeer om die Welfe en die Ghibellyne in Italië te versoen, het vrede bewerkstellig tussen die stede Pisa en Lucca en het bemiddel tussen Karel van Anjou en Rudolf van Habsburg. Hy het ook probeer om die Roomse Kerk met die Oosters-Ortodokse Kerk te herenig.


Biskop John William Colenso (1814–1883) was die eerste biskop van die Anglikaanse Kerk in Natal (1853–1883). Hy is in 1814 in St. Austell, Cornwall, gebore. Hy is aanvanklik as wiskundige opgelei, maar is in 1846 georden en word predikant van Forncett St. Mary in Norfolk en in 1853 treë hy na Suid-Afrika om die pos van Biskop van Natal op te neem. 'n Verskil oor die uitleg van die Bybel lei daartoe dat hy deur die biskop van Kaapstad van sy amp onthef word. 'n Hofsaak volg en hy beroep hom uiteindelik op die Britse Privy Council, wat beslis dat die koloniale kerke nie wetlik aan die Anglikaanse Kerk in Engeland gebind is nie en daarom by gebrek aan 'n vaste reëling nie gehoorsaamheid aan mekaar kan opdwing nie. Van besondere belang vir die Suid-Afrikaanse situasie was sy bewering dat as 'n man wat poliginie beoefen hom tot die Christendom bekeer, hy al sy vrouens moet behou, aangesien hy reeds 'n plig teenoor elkeen onderneem het. Dit was veral op Colenso se aandrang dat Langalibalele van Robbeneiland na die vasteland vir aanhouding teruggebring is.